Τζένιφερ Άνιστον και Ντέιβιντ Σουίμερ: Φλερτάρουν, βγαίνουν ραντεβού ή τα media έπαθαν παράκρουση; - Nitro Magazine\nΤζένιφερ Άνιστον και Ντέιβιντ Σουίμερ: Φλερτάρουν, βγαίνουν ραντεβού ή τα media έπαθαν παράκρουση;\nΤα απόνερα του Friends Reunion φέρνουν τη Τζένιφερ Άνιστον και τον Ντέιβιντ Σουίμερ σε μια διαδικασία πραγμάτωσης του ονείρου εκατομμυρίων τηλεθεατών της σειράς\nΑπό τους Bennifer στους Davifer\nΣτα τέλη Μαΐου, το HBO Max δημοσίευε το πολυαναμενόμενο επεισόδιο για το Friends Reunion και το θέμα που συζητήθηκε περισσότερο απ΄όλα, ήταν η αποκάλυψη του Ντέιβιντ Σουίμερ και της Τζένιφερ Άνιστον για τα ερωτικά συναισθήματα ου έθρεφαν ο ένας για τον άλλο στη διάρκεια της σειράς. «Πότε θα ήμουν ερωτευμένος εγώ μαζί της και θα είχε σχέση, πότε αυτή και θα είχα σχέση εγώ», είχε πει μέσες άκρες ο Σουίμερ, ενώ και τα υπόλοιπα μέλη του καστ αποκάλυπταν πως στα γυρίσματα οι δυο τους συμπεριφέρονταν με τέτοιο τρόπο, που θεωρούσαν ότι σύντομα θα γίνουν ζευγάρι.\nΠάμε να κάνουμε λοιπόν ένα χρονικό μπρος πίσω. Είναι 1994. Τα Φιλαράκια έχουν μόλις κάνει πρεμιέρα. Η πρώτη σεζόν πάει ανέλπιστα καλά και μέσα σε λίγους μήνες γίνεται η πιο συζητημένη σειρά της εποχής. Ένα από τα gimmicks της είναι ο σφοδρός έρωτας του Ρος για τη Ρέιτσελ. Για τα επόμενα 9 χρόνια αυτό το δίπολο θα βρεθεί μαζί, θα χωρίσει, θα ξαναβρεθεί μαζί, θα ξαναχωρίσει, θα περάσουν φάσεις που ο ένας θα είναι ερωτευμένος με τον άλλον χωρίς αμοιβαιότητα και στη 10η σεζόν θα αποφασίσουν πως δε γίνεται να είναι χώρια.\nΣτην πραγματική ζωή, μπορεί ο Ντέιβιντ και η Τζένιφερ να μην έχουν βρεθεί μαζί ή να μην είχαν ένα break, αλλά το σενάριο αντέγραψε ξεκάθαρα τα τότε συναισθήματα τους. Τώρα, μπορούμε να πούμε ότι βρισκόμαστε στη 1οη σεζόν. Ο Σουίμερ είναι χωρισμένος. Η Άνιστον ελεύθερη εδώ και 2 χρόνια. Μετά το reunion όλο το διαδίκτυο βούιξε ότι πρέπει να τα φτιάξουν και πως είναι η καταλληλότερη στιγμή. Τέτοια που δεν θα ξαναβρεθεί στο μέλλον.\nΌσο κι αν δεν το είχαν σκεφτεί ως τότε οι δυο τους, δε γίνεται παρά να μπήκαν σκέψεις μετά απ΄αυτό. Σίγουρα η Κόρτνι Κοξ και ο Ματ Λεμπλάνκ θα επιχείρησαν και πριν το επεισόδιο να τους πείσουν να το δοκιμάσουν. Θα ήταν κάτι το ιδανικό για την παρέα. Θα ήταν όμως κι ένα ρίσκο σε περίπτωση που δεν πήγαινε καλά η σχέση. Χμμ, σας θυμίζει κάτι μήπως αυτό; Ακριβώς όσα λέγονταν στο τελευταίο επεισόδιο της πρώτης σεζόν, όταν η Ρέιτσελ έμαθε ότι ο Ρος τη βλέπει ερωτικά.\nΈτσι λοιπόν, εύλογα έχουν αρχίσει να κυκλοφορούν φήμες πως Τζένιφερ Άνιστον και Ντέιβιντ Σουίμερ φλερτάρουν και δοκιμάζουν να πάνε από τη φιλία στον έρωτα, με το βρετανικό μέσο Closer να επικαλείται πηγή από τον ευρύτερο κύκλο των δύο ηθοποιών.\nΟ Σουίμερ φέρεται να απέρριψε τα σενάρια που έχουν υφανθεί, αλλά η ελπίδα έχει ανάψει μέσα στις καρδιές των απανταχού fans που περιμένουν 17 χρόνια για κάτι τέτοιο.\nΠέρα από τους φανατικούς της σειράς όμως, υπάρχει και κάτι άλλο. Ζούμε στην περίοδο που μια άλλη Τζένιφερ επέστρεψε σε έναν παλιό έρωτα. Η Λόπεζ με τον Άφλεκ, πέραν του ότι είναι όντως μαζί, έδειξαν κι ένα μονοπάτι στα lifestyle media για να κάνουν έναν κονστρουκτιβισμό του popularity τους, πατώντας πάνω σε φήμες.\nΤα άρθρα για την επανασύνδεση των Bennifer διαβάζονται διαρκώς, πουλάνε τρελά οι κοινές τους φωτογραφίες και το διαδίκτυο παραληρεί. Φανταστείτε τι θα συνέβαινε αν βλέπαμε μια φωτογραφία όπου η Τζένιφερ Άνιστον και ο Ντείβιντ Σουίμερ φιλιούνται…Κάτι τέτοιο προφανώς και δε θα συνέβαινε ακόμα κι αν ήταν ζευγάρι, καθώς δεν είναι του χαρακτήρα τους.\nΓια ένα μεγάλο διάστημα 2-3 ετών η Τζένιφερ Άνιστον ήταν αγαπημένο θέμα των media ως προς την εγκυμοσύνη της. Πότε την έβγαζαν έγκυο, πότε ακολουθούσαν δημοσιεύματα που την παρουσίαζαν ως τεθλιμμένη χήρα επειδή δε μπορεί να κάνει παιδί. Η ίδια ποτέ της δεν τροφοδότησε κάτι απ΄όλα αυτά. Ίσα ίσα που ψυχικά ήταν σκληρό να διαβάζει όλα αυτά και να της δημιουργούν την αίσθηση πως αν δεν κάνει παιδί, θα πρέπει να ζει μια θλιβερή ζωή.\nΤα media, ειδικά αυτά της gossip σκηνής, βασίζονται στο φαίνεσθαι και στο «what if?», παρά στο είναι και στο «actual fact». Και το φαίνεσθαι μιας σχέσης ανάμεσα στους Τζένιφερ Άνιστον και Ντέιβιντ Σουίμερ είναι απείρως ελκυστικότερο από την όποια πραγματικότητα.\nΗ Άνιστον πάντως, διατηρεί καλές σχέσεις με πολλούς, όπως με τον Τζάστιν Θερού και τον Μπραντ Πιτ, με τον οποίο επίσης την είχαν συνδέσει πριν κάμποσους μήνες. Τη νοιάζει όσα λέγονται; Ευτυχώς όχι!


Η 9η ΖΩΗ ΤΟΥ ΛΟΥΙΣ ΝΤΡΑΞ | Κέντρο Μελετών & Ερευνών για το Σινεμά\nΕίναι 9 ετών και έχει επιζήσει από οκτώ ατυχήματα στη σύντομη ζωή του. Το ένατο ατύχημα έρχεται τη μέρα που γίνεται εννέα ετών. Πέφτει από έναν γκρεμό στη θάλασσα αλλά καταφέρνει και πάλι να αποζήσει. Μόνο που αυτή τη φορά πέφτει σε κώμα χωρίς πολλές ελπίδες να επανέλθει.\nΤι συνέβη εκείνη υ μέρα στον Λούις Ντραξ; Πως έπεσε στον γκρεμό; Τον έσπρωξε ο πατέρας του όπως ισχυρίζεται η μητέρα του που τον υπεραγαπά; Ερωτήματα που βασανίζουν την αστυνομία αλλά και το γιατρό Άλαν Πασκάλ ο οποίος γοητεύεται από την όμορφη μητέρα του Λούις. Και σα να μη φτάνουν όλα αυτά, ο γιατρός αρχίζει να λαμβάνει περίεργα γράμματα τα οποία φαίνεται πως του στέλνει ο εννιάχρονος ο οποίος βρίσκεται σε κώμα! Οι εξελίξεις διαδέχονται η μία την άλλη και τελικά ανακαλύπτουμε πως τίποτα δεν είναι όπως φαινόταν.\nΕνδιαφέρον θρίλερ μυστηρίου, με ανατροπές αλλά που η έντονη μεταφυσική του διάσταση του στερεί μεγάλο μέρος της αληθοφάνειας που χρειάζεται. Η τελική λύση δίδεται μέσα από σεναριακές ευκολίες.


Εγκάρσια μυελίτιδα, η ασθένεια που «πάγωσε» τη δοκιμή του εμβολίου της Οξφόρδης – Βήμα Σαλαμίνας\nLeave a Comment on Εγκάρσια μυελίτιδα, η ασθένεια που «πάγωσε» τη δοκιμή του εμβολίου της Οξφόρδης\nΗ αναστολή των δοκιμών από την AstraZeneca για το εμβόλιο του κοροναϊού προκάλεσε ανησυχία, λόγω ασθένειας σε εθελοντή συμμετέχοντα.\nΗ εγκάρσια μυελίτιδα είναι μια φλεγμονή του νωτιαίου μυελού που βλάπτει ή καταστρέφει τη μυελίνη, το υλικό που περιβάλλει τα νεύρα. Η βλάβη στη μυελίνη προκαλεί νευρολογικά συμπτώματα, όπως αδυναμία στα πόδια ή μη φυσιολογικές αισθήσεις όπως μυρμήγκιασμα, ζέστη και κρύο στο σώμα.\nΗ πρόγνωση για κάποιον που διαγνώστηκε με εγκάρσια μυελίτιδα ποικίλλει, ανάλογα με τη θέση της φλεγμονής και τη σοβαρότητα της κατάστασης. Μερικοί ασθενείς αναρρώνουν πλήρως με θεραπεία, ενώ άλλοι μπορεί ακόμα και να μείνουν μόνιμα ανάπηροι.\nΗ αιτία της εγκάρσιας μυελίτιδας μπορεί να ποικίλλει αρκετά. Μπορεί να είναι μια επιπλοκή μιας λοίμωξης ή μιας ανοσολογικής διαταραχής, το αποτέλεσμα της ανώμαλης ροής του αίματος στη σπονδυλική στήλη, ή κατάσταση ιδιοπαθούς φύσεως, που σημαίνει ότι δεν υπάρχει γνωστή αιτία. Η κατανόηση της αιτίας είναι ένα σημαντικό μέρος της διάγνωσης και της θεραπείας, διότι μπορεί να επηρεάσει τις επιλογές θεραπείας για τον ασθενή, καθώς και την πρόγνωση.\nΟ όρος «εγκάρσια» στην «εγκάρσια μυελίτιδα» είναι μια αναφορά στο γεγονός ότι η φλεγμονή εκτείνεται σε μια περιοχή του νωτιαίου μυελού. Τα κοινά συμπτώματα της κατάστασης περιλαμβάνουν αδυναμία στα πόδια, έλλειψη ελέγχου της ουροδόχου κύστης ή του εντέρου, μη φυσιολογικές φυσικές αισθήσεις και πόνο. Ο πόνος ή οι ανώμαλες αισθήσεις σε συγκεκριμένες περιοχές του σώματος αντιστοιχούν στα νεύρα που εμπλέκονται στη φλεγμονή.\nΓια τη διάγνωση της εγκάρσιας μυελίτιδας, ένας νευρολόγος διεξάγει μια εξέταση και κατόπιν υποβάλλει στον ασθενή μία σειρά ερωτήσεων για να μάθει περισσότερα για τα συμπτώματα και πότε εμφανίστηκαν. Ο γιατρός μπορεί να προχωρήσει σε απεικονιστικές εξετάσεις για να εξετάσει τη σπονδυλική στήλη και μπορεί επίσης να συστήσει μυελογραφία. Η μυελογραφία είναι μια ακτινολογική εξέταση που γίνεται με ένεση στον σπονδυλικό σωλήνα με μια σκιαγραφική ουσία, που επιτρέπει να φαίνονται ο νωτιαίος μυελός, τα νεύρα και οι ιστοί που υπάρχουν μέσα σ’ αυτόν. Μπορεί επίσης να γίνουν αιμοληψίες για να ελεγχθούν σημεία λοίμωξης που θα μπορούσαν να δώσουν ενδείξεις για την αιτία.\nΗ άμεση θεραπεία για εγκάρσια μυελίτιδα συνήθως περιλαμβάνει τη χρήση αντιφλεγμονωδών φαρμάκων για τη μείωση της φλεγμονής. Αυτό θα βοηθήσει στη μείωση του κινδύνου περαιτέρω βλάβης και θα κάνει τον ασθενή να αισθανθεί πιο άνετα. Μπορεί επίσης να χορηγηθούν φάρμακα για την αντιμετώπιση της αιτίας, όπως στην περίπτωση που ένας ασθενής αναπτύσσει εγκάρσια μυελίτιδα ως επιπλοκή βακτηριακής λοίμωξης. Μόλις ο ασθενής σταθεροποιηθεί, μπορεί να ξεκινήσει η εγκάρσια αποκατάσταση της μυελίτιδας.\nΗ ανάρρωση συχνά περιλαμβάνει φυσικοθεραπεία για να βοηθήσει τον ασθενή να ενεργοποιηθεί και να προσδιορίσει την έκταση της βλάβης. Εάν η βλάβη είναι ελάχιστη και ο ασθενής εργάζεται σκληρά κατά τη φυσική ανάρρωση, τότε μπορεί αν αναρρώσει πλήρως μέσα σε κάποιους μήνες, με περίπου το ένα τρίτο των ασθενών με εγκάρσια μυελίτιδα να αναρρώνουν με επιτυχία. Οι πιο σοβαρές βλάβες, που είναι πιο σπάνιες, ακόμη και με εξαιρετική φυσιοθεραπεία, μπορούν να οδηγήσουν σε μακροχρόνια αναπηρία ή σοβαρή ανικανότητα.


Η Γενική Θεωρία της Σχετικότητας του Αϊνστάιν ανατρέπει το νόμο της βαρύτητας του Νεύτωνα – Physics4u's Weblog\nΘεωρίες φυσικής,Σημαντικά θέματα\nΑναρτήθηκε από τον/την physics4u στις 18/04/2011 19/04/2011\nΌμως, μετά από μερικούς αιώνες ο Άλμπερτ Αϊνστάιν έμελλε να ήταν ο πρώτος που θα συνειδητοποιούσε ότι ίσως υπήρχαν περισσότερα πράγματα σχετικά με τη βαρύτητα από όσα είχε φανταστεί ο Νεύτωνας. Έπειτα από το annus mirabilis 1905, οπότε δημοσίευσε πέντε ιστορικές εργασίες, ο Αϊνστάιν επικεντρώθηκε στην επέκταση της θεωρίας της ειδικής σχετικότητας σε μια γενική θεωρία. H επέκταση περιελάμβανε μια ριζικά διαφορετική ερμηνεία της βαρύτητας βασισμένη σε μια θεμελιωδώς διαφορετική εκδοχή του τρόπου που οι πλανήτες, οι δορυφόροι και τα μήλα έλκονται μεταξύ τους.\nΕισαγωγή του χωροχρόνου\nΣτον πυρήνα της νέας προσέγγισης του Αϊνστάιν βρισκόταν η ανακάλυψη ότι τόσο ο χώρος όσο και ο χρόνος είναι εύκαμπτοι και προσαρμοστικοί, ως συνέπεια της θεωρίας του για την ειδική σχετικότητα. Γιατί ένας ακίνητος παρατηρητής βλέπει και διαφορετική διάρκεια ενός γεγονότος και διαφορετικά μήκη, από ό,τι βλέπει ένας κινούμενος παρατηρητής. Και μάλιστα οι ευελιξίες (μεταβλητότητες) του χώρου και του χρόνου είναι αναπόσπαστα συνδεδεμένες, πράγμα που οδήγησε τον Αϊνστάιν στη θεώρηση μίας και μόνο, ενιαίας, ευπροσάρμοστης οντότητας, στον χωρόχρονο.\nΤο 1905 ο Henri Poincare σε μια εργασία που υπέβαλε προς δημοσίευση τον Ιούλιο του 1905, λίγες μέρες πριν δημοσιεύσει ο Αϊνστάιν την θεωρία της ειδικής σχετικότητας, πρότεινε ότι όλες οι δυνάμεις θα έπρεπε να μετατραπούν σύμφωνα με τους μετασχηματισμούς Λόρεντζ. Αλλά αν συνέβαινε αυτό, τόνισε, ο νόμος της βαρύτητας του Νεύτωνα, δεν μπορεί να ισχύει όπως είναι επειδή ο νόμος αυτός επιτρέπει την ακαριαία δράση από απόσταση. Κατ’ αναλογία με την ηλεκτρομαγνητική θεωρία, ο Poincaré πρότεινε ότι και οι βαρυτικές αλληλεπιδράσεις πραγματοποιούνται με την ταχύτητα του φωτός και περιλαμβάνουν κύματα που διαδίδονται με σταθερό ρυθμό. Νωρίτερα, το 1900, ο Λόρεντζ είχε αφήσει να εννοηθεί ότι και η βαρύτητα θα μπορούσε να αποδοθεί σε ενέργειες που ταξιδεύουν με την ταχύτητα φωτός.\nΑλλά και σύμφωνα με τον Αϊνστάιν η νευτώνεια θεωρία για τη βαρύτητα έπρεπε να είναι λανθασμένη, λόγω του ότι στη νευτώνεια θεώρηση η βαρυτική δύναμη είναι αντιστρόφως ανάλογη του τετραγώνου της απόστασης μεταξύ των δύο σωμάτων. Αλλά με την Ειδική Θεωρία της Σχετικότητας, η απόσταση αλλάζει ανάλογα με το σύστημα αναφοράς. Ή για να το πούμε αλλιώς ο νόμος του Νεύτωνα δεν συμφωνεί με την ειδική θεωρία της σχετικότητας, γιατί τα διαστήματα δεν είναι σταθερά ως προς τους μετασχηματισμούς Lorentz. Συνεπώς, έπρεπε να διατυπωθεί με τέτοιον τρόπο ο νόμος της Παγκόσμιας Έλξης, ώστε να είναι σταθερός ως προς τους μετασχηματισμούς Lorentz.\nΑποδείχθηκε ότι αυτός ο ευέλικτος χωρόχρονος ήταν η αιτία εμφάνισης της βαρύτητας. Αυτή η παράδοξη ευελιξία είναι αναμφίβολα κάτι που δύσκολα μπορούμε να κατανοήσουμε, αλλά υπάρχει ένας εύκολος τρόπος οπτικοποίησης της φιλοσοφίας του Αϊνστάιν για τη βαρύτητα.\nΤα τρία διαγράμματα είναι δισδιάστατες αναπαραστάσεις του τετραδιάστατου\nχωροχρόνου, αν αγνοήσουμε το χρόνο και τη μία χωρική διάσταση.\nΣτο διάγραμμα (a) παρουσιάζεται μια επίπεδη, λεία και αδιατάρακτη επιφάνεια χωρισμένη σε τετραγωνάκια, η οποία αναπαριστά έναν χώρο δίχως σώματα στο εσωτερικό του. Αν ένας πλανήτης εισέλθει και διασχίσει αυτόν το χώρο θα ακολουθήσει μια ευθεία γραμμή.\nΣτο διάγραμμα (b) φαίνεται ο χώρος που έχει παραμορφωθεί από ένα βαρύ αντικείμενο όπως ο Ήλιος. Το βάθος της παραμόρφωσης εξαρτάται από τη μάζα του αντικειμένου.\nΣτο διάγραμμα (c) παρουσιάζεται η Γη μας που βρίσκεται σε τροχιά γύρω από την\nπαραμόρφωση που έχει προκαλέσει ο Ήλιος. Η Γη φυσικά προκαλεί τη δική της μικρή παραμόρφωση στον χωροχρόνο, αλλά είναι πολύ μικρή επειδή ο πλανήτης είναι πολύ πιο ελαφρός από τον Ήλιο.\nO χωρόχρονος αποτελείται από τέσσερις διαστάσεις, τρεις χωρικές και μία χρονική, πράγμα που οι περισσότεροι θνητοί δυσκολεύονται να φανταστούν. Για ευκολία, ας θεωρήσουμε δύο χωρικές διαστάσεις, όπως φαίνεται στο πιο πάνω σχήμα. Ευτυχώς, αυτός ο στοιχειώδης χωρόχρονος διαθέτει πολλά από τα κύρια χαρακτηριστικά του αυθεντικού χωροχρόνου, και έτσι αποτελεί μια βολική απλοποίηση.\nΣτο διάγραμμα (a) φαίνεται ότι ο χώρος (και κατ’ ουσίαν ο χωρόχρονος μοιάζει με ένα ελαστικό κομμάτι ύφασμα και τα τετραγωνάκια στην ύφανση του μας βοηθούν να δείξουμε ότι αν κανένα αντικείμενο δεν υπάρχει στον χώρο, τότε το «ύφασμα» είναι επίπεδο και αδιατάρακτο.\nΣτο διάγραμμα (b) φαίνεται ο τρόπος που ο εύκαμπτος δισδιάστατος χωρόχρονος αλλάζει ριζικά όταν τοποθετήσουμε πάνω του ένα αντικείμενο. Το δεύτερο αυτό διάγραμμα θα μπορούσε να αναπαριστά το χώρο που παραμορφώνεται εξαιτίας του Ήλιου, ακριβώς όπως το τραμπολίνο παραμορφώνεται κάτω από το βάρος μιας μπάλας του μπόουλινγκ.\nΣτην πραγματικότητα, η αναλογία με το τραμπολίνο μπορεί να επεκταθεί. Αν η μπάλα του μπόουλινγκ αναπαριστά τον Ήλιο, τότε μια μπάλα του τένις που αναπαριστά τη Γη μπορεί να τεθεί σε τροχιά γύρω του, όπως φαίνεται στο διάγραμμα(c). H μπάλα του τένις ουσιαστικά δημιουργεί το δικό της μικροσκοπικό κοίλωμα στο τραμπολίνο και μεταφέρει το κοίλωμα της κατά την πορεία της πάνω στο τραμπολίνο. Αν θέλουμε να μοντελοποιήσουμε τη Σελήνη, τότε θα πρέπει να προσαρτήσουμε ένα βόλο στο κοίλωμα της μπάλας του τένις και να τον αναγκάσουμε να περιφέρεται γύρω από αυτήν, καθώς η μπάλα του τένις και το κοίλωμα της θα κινούνται γύρω από την κοιλότητα που έχει δημιουργηθεί από την μπάλα του μπόουλινγκ.\nΗ καμπύλωση του χωροχρόνου και η βαρύτητα\nΟ Νεύτωνας έλεγε ότι ένα μήλο έπεφτε στη Γη επειδή υπήρχε μια αμοιβαία ελκτική βαρυτική δύναμη ανάμεσα τους, αλλά ο Αϊνστάιν αισθανόταν ότι είχε μια βαθύτερη κατανόηση του τι προκαλούσε αυτή την έλξη: το μήλο έπεφτε στη Γη καθώς συνέχιζε την πτώση του προς τη βαθιά κοιλότητα του χωροχρόνου που προκαλείται από τη μάζα της Γης.\nH παρουσία αντικειμένων στο χωρόχρονο αναδεικνύει μια αμφίδρομη σχέση. Το σχήμα του χωροχρόνου επηρεάζει την κίνηση αντικειμένων, και την ίδια στιγμή αυτά τα αντικείμενα καθορίζουν το σχήμα του χωροχρόνου. Με άλλα λόγια, τα κοιλώματα του χωροχρόνου που επηρεάζουν τον Ήλιο και τους πλανήτες δημιουργούνται από τον ίδιο τον Ήλιο και τους πλανήτες. O John Wheeler, ένας από τους πλέον διακεκριμένους φυσικούς του 20ού αιώνα που ασχολήθηκαν με τη γενική σχετικότητα, συνόψισε τη θεωρία στο απόφθεγμα «η ύλη λέει στο χώρο πώς να καμπυλωθεί και ο χώρος λέει στην ύλη πώς να κινηθεί». Παρ’ ότι ο Wheeler θυσίασε την ακρίβεια για χάρη της κομψότητας (ο «χώρος» έπρεπε να είναι «χωρόχρονος»), η προηγουμένη δήλωση παραμένει μια έξοχη σύνοψη της θεωρίας του Αϊνστάιν.\nΓενική Θεωρία της Σχετικότητας (βαρύτητας)\nΑρχή της ισοδυναμίας: Η βαρύτητα επηρεάζει όλα τα αντικείμενα με τον ίδιο τρόπο. Δεν μπορεί να διακριθεί αν προέρχεται από την επιτάχυνση ή από ένα άλλο σώμα. Τέλος, είναι μια φανταστική δύναμη, όπως και η φυγόκεντρος στην κυκλική κίνηση\nΤι προκαλεί την επιτάχυνση; Η καμπύλωση του χωροχρόνου λέει στην ύλη πώς να κινηθεί\nΤι προκαλεί την καμπυλότητα; Η ύλη / ενέργεια λέει στον χωροχρόνο πώς να καμπυλωθεί\nΗ νέα εξίσωση βαρύτητας οδηγεί σε μια μη Ευκλείδια Γεωμετρία, στην οποία η καμπύλη τροχιά συμπίπτει με μια γραμμή ελάχιστου μήκους (γεωδαισιακή).\nΗ νέα θεωρία της βαρύτητας\nΗ νέα θεωρία του δέχεται πως λόγω της μάζας ή ισοδύναμα όταν υπάρχει ενέργεια, η γεωμετρία του χώρου παύει να είναι ευκλείδια. Στην ευκλείδια γεωμετρά π.χ γνωρίζουμε πως το εμβαδόν της σφαιρικής επιφάνειας είναι S=4πr2 .\nή αν λύσουμε ως προς την ακτίνα\nΌμως στη νέα θεωρία βαρύτητας ή όπως λέγεται Γενική Θεωρία της Σχετικότητας (ΓΘΣ), η διαφορά δεν είναι μηδέν αλλά\nΗ παραπάνω σχέση είναι η θεμελιώδης εξίσωση της Αϊνστάινιας βαρύτητας και συνδέει το αίτιο (δηλαδή τη μάζα m) με το αποτέλεσμα , δηλαδή την απόκλιση από την ευκλείδια γεωμετρία .\nΑπό τη τροποποιημένη γεωμετρία που έχουμε ήδη προσδιορίσει, μπορούμε να βρούμε τη τροχιά, που συμπίπτει με τη γραμμή του ελάχιστου μήκους.\nΗ γραμμή όμως του ελάχιστου μήκους σε μια τροποποιημένη (μη ευκλείδια) γεωμετρία δεν είναι η ευθεία γραμμή. Στην εποχή όμως του Αϊνστάιν υπήρχε ευτυχώς η κατάλληλη μη ευκλείδια γεωμετρία, στην οποία η καμπύλη τροχιά συμπίπτει με τη γραμμή ελάχιστου μήκους.\nΤο σχήμα λοιπόν που πρότεινε ο Αϊνστάιν για τη θεωρία βαρύτητας μπορεί να συνοψισθεί ως εξής:\nΗ μάζα μέσω της εξίσωσης βαρύτητας οδηγεί σε μια μη Ευκλείδια Γεωμετρία, στην οποία η καμπύλη τροχιά συμπίπτει με μια γραμμή ελάχιστου μήκους (γεωδαισιακή).\nΤην καμπυλότητα του χώρου την προκαλεί η παρουσία της ύλης, δηλαδή της μάζας (ή αν προτιμάτε της ενέργειας). Έτσι τα σώματα κινούνται όχι λόγω κάποιας βαρυτικής δύναμης αλλά κινούνται στις τροχιές του καμπύλου χωρόχρονου, που λέγονται γεωδαισιακές. Η γεωδαισιακή είναι η καμπύλη με το μικρότερο μήκος, όπως η ευθεία στον επίπεδο Ευκλείδιο χώρο.\nΤα βασανιστικά χρόνια 1907-1915\nΑυτή η έννοια του ευέλικτου χωροχρόνου ίσως να ακούγεται τρελή, αλλά ο Αϊνστάιν ήταν πεπεισμένος πως ήταν σωστή. Συμφωνά με τα δικά του αισθητικά κριτήρια, η σύνδεση μεταξύ του προσαρμοστικού χωροχρόνου και της βαρύτητας έπρεπε να ισχύει, ή όπως δήλωσε ο ίδιος ο Αϊνστάιν: «Όταν κρίνω μια θεωρία, αναρωτιέμαι κατά πόσο, αν εγώ ήμουν ο Θεός, θα είχα φτιάξει τον κόσμο με τέτοιο τρόπο». Ωστόσο, αν ο Αϊνστάιν επρόκειτο να πείσει τον υπόλοιπο κόσμο ότι είχε δίκιο, έπρεπε να επινοήσει ένα μαθηματικό τύπο που να περιγράφει τη θεωρία του. H μεγαλύτερη πρόκληση που αντιμετώπισε ο Αϊνστάιν ήταν η μετατροπή της μάλλον ασαφούς έννοιας του χωροχρόνου και της βαρύτητας, όπως περιγράφτηκε πιο πάνω με το σχήμα, σε μια φορμαλιστική θεωρία της γενικής σχετικότητας, διατυπωμένη σε αυστηρό μαθηματικό πλαίσιο.\nO Αϊνστάιν χρειάστηκε οκτώ χρόνια επίπονης θεωρητικής έρευνας προτού καταφέρει να υποστηρίξει τη διαίσθηση του με έναν λεπτομερή, λογικό μαθηματικό συλλογισμό. Στη διάρκεια αυτών των οκτώ ετών πέρασε σημαντικές δυσκολίες, ενώ όποτε οι υπολογισμοί του έμοιαζαν να καταρρέουν, βίωνε περιόδους βαριάς ψυχολογικής κατάπτωσης. H διανοητική προσπάθεια θα οδηγούσε τον Αϊνστάιν στο χείλος νευρικής κατάρρευσης. Η πνευματική του κατάσταση και η απελπισία του αποκαλύπτονται σε σύντομα σχόλια που έγραψε σε επιστολές σε φίλους του, στη διάρκεια αυτών των επίπονων χρόνων.\nΣε κάποια επιστολή, εκλιπαρούσε τον φίλο και συμμαθητή του Marcel Grossmann: “Πρέπει να με βοηθήσεις, διαφορετικά θα τρελαθώ!». Στον Paul Ehrenfest έλεγε ότι η ενασχόληση με τη σχετικότητα είναι σαν να τρέχεις μέσα σε «μια βροχή από φωτιά και θειάφι». Και, σε μια άλλη επιστολή, ανησυχούσε και αναρωτιόταν εάν «ανέδειξα κάτι σχετικά με τη θεωρία της βαρύτητας που θα με εκθέσει στον κίνδυνο του εγκλεισμού σε ψυχιατρείο».\nΤο κουράγιο που επέδειξε ο Αϊνστάιν επιχειρώντας να βαδίσει σε ανεξερεύνητα διανοητικά μονοπάτια δεν μπορεί να υποτιμηθεί. Το 1913 ο Μαξ Πλανκ του συνέστησε να μην ασχοληθεί με τη γενική σχετικότητα: «Ως γηραιότερος φίλος σου, οφείλω να σε συμβουλεύσω εναντίον της διότι μπορεί να αποτύχεις, αλλά ακόμη κι αν πετύχεις κανείς δεν θα σε πιστέψει».\nO Αϊνστάιν έδειξε επιμονή, άντεξε τις δοκιμασίες και τελικά ολοκλήρωσε τη θεωρία του για τη γενική σχετικότητα το 1915. Όπως και ο Νεύτωνας, έτσι και ο Αϊνστάιν είχε τελικά διατυπώσει έναν μαθηματικό τύπο για να εξηγεί και να υπολογίζει τη δύναμη της βαρύτητας σε κάθε πιθανή κατάσταση. Όμως, ο τύπος του Αϊνστάιν ήταν πολύ διαφορετικός και είχε κατασκευαστεί βασισμένος σε μια εντελώς ξεχωριστή προϋπόθεση – την ύπαρξη ενός προσαρμοστικού χωροχρόνου.\nΓιατί το μοντέλο του Νεύτωνα δεν επαρκούσε;\nH θεωρία του Νεύτωνα περί βαρύτητας είχε αποδειχθεί επαρκής για τη φυσική των δύο προηγούμενων αιώνων, άρα γιατί οι φυσικοί ξαφνικά να την εγκαταλείψουν προκειμένου να υιοθετήσουν την καινοτόμο θεωρία του Αϊνστάιν; H θεωρία του Νεύτωνα μπορεί να προβλέπει με επιτυχία τη συμπεριφορά όλων των αντικειμένων από τα μήλα μέχρι τους πλανήτες, και από τις οβίδες των κανονιών μέχρι τις σταγόνες τις βροχής, άραγε, ποια ήταν η ουσία της θεωρίας του Αϊνστάιν;\nH απάντηση βρίσκεται στη φύση της επιστημονικής προόδου. Οι επιστήμονες αποπειρώνται να δημιουργήσουν θεωρίες για την εξήγηση και την πρόβλεψη φυσικών φαινομένων με όσο το δυνατόν μεγαλύτερη ακρίβεια. Μια θεωρία δίνει ικανοποιητικά αποτελέσματα για λίγα χρόνια, δεκαετίες ή αιώνες, αλλά τελικά οι επιστήμονες αναπτύσσουν και ενδεχομένως υιοθετούν μια καλύτερη θεωρία, με μεγαλύτερη ακρίβεια, που να δίνει αποτελέσματα σε μεγαλύτερη ποικιλία καταστάσεων και να εξηγεί φαινόμενα ανεξήγητα μέχρι τότε.\nΑυτό ακριβώς συνέβη με τους πρώιμους αστρονόμους και την κατανόηση που είχαν για τη θέση της Γης στο σύμπαν. Αρχικά, οι αστρονόμοι πίστευαν ότι ο Ήλιος περιφερόταν σε τροχιά γύρω από μια ακίνητη Γη και, χάρη στους επίκυκλους και τους φέροντες κύκλους του Πτολεμαίου, αυτή η θεωρία ήταν αρκετά επιτυχής. Πράγματι, οι αστρονόμοι τη χρησιμοποίησαν και πρόβλεψαν τις κινήσεις των πλανητών με σημαντική ακρίβεια.\nΩστόσο η γεωκεντρική θεωρία αντικαταστάθηκε τελικά από την ηλιοκεντρική θεωρία του σύμπαντος επειδή η τελευταία, βασισμένη στις ελλειπτικές τροχιές του Κέπλερ, ήταν περισσότερο ακριβής και μπορούσε να εξηγήσει νέες τηλεσκοπικές παρατηρήσεις, όπως τις φάσεις της Σελήνης. H μετάβαση από τη μία θεωρία στην άλλη ήταν μακροχρόνια και οδυνηρή, αλλά από τη στιγμή που η ηλιοκεντρική θεωρία απέδειξε την ανωτερότητα της δεν υπήρχε δρόμος επιστροφής.\nΚατά παρόμοιο τρόπο, ο Αϊνστάιν πίστευε ότι παρείχε στη φυσική μια βελτιωμένη θεωρία για τη βαρύτητα, μια θεωρία που ήταν πιο ακριβής και πιο κοντά στην πραγματικότητα. Ειδικότερα, ο Αϊνστάιν υποπτευόταν ότι η θεωρία του Νεύτωνα για τη βαρύτητα θα αποτύγχανε κάτω από συγκεκριμένες συνθήκες, ενώ η δική του θα ήταν επιτυχής σε κάθε περίσταση. Σύμφωνα με τον Αϊνστάιν, η θεωρία του Νεύτωνα θα έδινε λανθασμένα αποτελέσματα κατά την πρόβλεψη φαινομένων σε περιπτώσεις όπου η βαρυτική δύναμη θα ήταν υπερβολικά μεγάλη. Συνεπώς, προκειμένου να αποδείξει ότι είχε δίκιο, ο Αϊνστάιν απλώς έπρεπε να εντοπίσει ένα από αυτά τα ακραία σενάρια για να ελέγξει τόσο τη δική του θεωρία όσο και τη θεωρία του Νεύτωνα. Όποια θεωρία μιμούνταν την πραγματικότητα με τη μεγαλύτερη ακρίβεια θα καταλάμβανε την υψηλότερη θέση και θα αναδεικνυόταν ως η σωστή θεωρία για τη βαρύτητα.\nΤο πρόβλημα του Αϊνστάιν ήταν ότι κάθε σενάριο επί Γης αντιμετώπιζε το ίδιο επίπεδο μέτριας βαρύτητας και, κάτω από αυτές τις συνθήκες, οι δύο θεωρίες ήταν εξίσου επιτυχείς, καμία δεν αποδεικνυόταν καλύτερη. Συνεπώς, συνειδητοποίησε ότι έπρεπε να στραφεί πέρα από τη Γη και να βρει, στο διάστημα, ένα περιβάλλον ακραίων συνθηκών βαρύτητας, το οποίο ίσως αποκάλυπτε τις ατέλειες της θεωρίας του Νεύτωνα.\nΗ ανωμαλία της τροχιάς του Ερμή\nΣυγκεκριμένα, γνώριζε ότι ο Ήλιος διαθέτει ένα ισχυρότατο βαρυτικό πεδίο και ότι ο πλησιέστερος στον Ήλιο πλανήτης, ο Ερμής, θα «αισθανόταν» εξαιρετικά μεγάλη βαρυτική έλξη. O Αϊνστάιν αναρωτήθηκε κατά πόσον η έλξη του Ήλιου ήταν αρκετά ισχυρή ώστε να εξαναγκάσει τον Ερμή να συμπεριφερθεί αφενός με τρόπο ασυνεπή προς τη νευτώνεια θεωρία της βαρύτητας, και αφετέρου με τρόπο ταιριαστό με τη δική του θεωρία. Στις 18 Νοεμβρίου 1915, ο Αϊνστάιν βρήκε κατά τύχη την περίπτωση που χρειαζόταν: ένα στοιχείο πλανητικής συμπεριφοράς που απασχολούσε τους αστρονόμους επί δεκαετίες.\nΤο 1859, ο Γάλλος αστρονόμος Urben Le Verrier είχε μελετήσει μια ανωμαλία στην τροχιά του Ερμή. O πλανήτης είχε ελλειπτική τροχιά, αλλά η έλλειψη αντί να είναι σταθερή, περιφέρεται γύρω από τον Ήλιο, όπως φαίνεται παρακάτω.\nΚάθε τροχιά του Ερμή μετατοπίζεται κατά 0,00038 μοίρες από την προηγούμενη τροχιά και καθώς θέλει 88 μέρες για να ολοκληρώσει την περιφορά του, άρα μετά από 100 χρόνια που ο Ερμής κάνει 415 τροχιές, η τροχιά του μετατοπίζεται κατά 574 δευτερόλεπτα του τόξου\nH ελλειπτική τροχιά περιφέρεται γύρω από τον Ήλιο, δημιουργώντας έναν γνώριμο σχηματισμό. H μετατόπιση είναι πολύ αμυδρή, περίπου 574 δευτερόλεπτα του τόξου ανά αιώνα, ενώ χρειάζονται ένα εκατομμύριο τροχιές και περισσότερα από 200.000 χρόνια προκειμένου ο Έρμης να διαγράψει την πλήρη τροχιά του γύρω από τον Ήλιο και να επιστρέψει στον αρχικό τροχιακό προσανατολισμό του. Σήμερα το φαινόμενο αυτό είναι γνωστό ως μετατόπιση τον περιηλίου του Ερμή.\nΟι αστρονόμοι είχαν υποθέσει ότι η παράξενη συμπεριφορά του Ερμή οφειλόταν στις βαρυτικές παρέλξεις των υπόλοιπων πλανητών του Ηλιακού Συστήματος που επηρέαζαν την τροχιά του, αλλά ο Le Verrier, χρησιμοποιώντας τον τύπο του Νεύτωνα για τη βαρύτητα, βρήκε ότι η συνδυασμένη επίδραση των υπόλοιπων πλανητών μπορούσε να δικαιολογήσει μόνο τα 531 από τα 574 δευτερόλεπτα του τόξου της μετατόπισης που συνέβαινε κάθε αιώνα. Αυτό σήμαινε πως 43 δευτερόλεπτα του τόξου παρέμεναν ανεξήγητα.\nΣύμφωνα με κάποιους, έπρεπε να υπάρχει μια επιπλέον, αόρατη επίδραση στην τροχιά του Ερμή που προκαλούσε αυτή τη μετατόπιση των 43 δευτερολέπτων του τόξου, όπως μια εσωτερική ζώνη αστεροειδών ή ένας άγνωστος δορυφόρος του Ερμή. Κάποιοι πρότειναν ακόμη και την ύπαρξη ενός πλανήτη στο εσωτερικό της τροχιάς του Ερμή, ο οποίος δεν είχε ανακαλυφθεί μέχρι τότε και τον ονόμασαν Ήφαιστο. Με άλλα λόγια, οι αστρονόμοι υπέθεταν ότι ο τύπος του Νεύτωνα για τη βαρύτητα ήταν σωστός, και ότι το πρόβλημα έπρεπε να βρίσκεται στη δική τους αποτυχία να συμπεριλάβουν όλους τους απαραίτητους παράγοντες. Ήλπιζαν ότι μόλις ανακάλυπταν τη νέα ζώνη αστεροειδών, τον κρυμμένο δορυφόρο ή τον πλανήτη, θα έκαναν ξανά τους υπολογισμούς, και θα κατέληγαν στην σωστή απάντηση των πεντακοσίων εβδομήντα τεσσάρων δευτερόλεπτων του τόξου.\nΗ λύση του Einstein\nΩστόσο, ο Αϊνστάιν ήταν βέβαιος πως δεν υπήρχε καμία ζώνη αστεροειδών, κανένας δορυφόρος και κανένας πλανήτης που περίμεναν να ανακαλυφθούν, και ότι το πρόβλημα βρισκόταν στον τύπο για τη βαρύτητα του Νεύτωνα. H θεωρία του Νεύτωνα έδινε άριστα αποτελέσματα κατά την περιγραφή όσων συνέβαιναν στο γήινο περιβάλλον με την ασθενή βαρύτητα, αλλά ο Αϊνστάιν ήταν πεπεισμένος πως οι ακραίες συνθήκες βαρύτητας που επικρατούσαν κοντά στον Ήλιο ήταν πέρα από τις δυνατότητες του τύπου του Νεύτωνα. Επρόκειτο για έναν εξαιρετικό στίβο αναμέτρησης των δύο αντιμαχόμενων θεωριών, και ο Αϊνστάιν περίμενε με βεβαιότητα ότι η δική του θεωρία περί βαρύτητας θα εξηγούσε με ακρίβεια τη μετατοπιζόμενη τροχιά του Ερμή.\nO Αϊνστάιν βάλθηκε να αποδείξει την ορθότητα της θεωρίας του και διεξήγαγε τους απαραίτητους υπολογισμούς χρησιμοποιώντας το δικό του τύπο. Το αποτέλεσμα ήταν 574 δευτερόλεπτα του τόξου, σε πλήρη συμφωνία με την παρατήρηση.\n«Για λίγες μέρες», έγραψε ο Αϊνστάιν, «η ευφορία με οδηγούσε σε μια κατάσταση έκστασης».\nΔυστυχώς, η κοινότητα των φυσικών δεν πείστηκε απόλυτα από τον υπολογισμό του Αϊνστάιν. Το επιστημονικό κατεστημένο είναι εγγενώς συντηρητικό, όπως ήδη γνωρίζουμε, εν μέρει για πρακτικούς και εν μέρει για συναισθηματικούς λόγους.\nΑν μια νέα θεωρία ανατρέπει μια παλιά, τα παλαιά δεδομένα πρέπει να εγκαταλειφθούν και ό,τι απομείνει από το επιστημονικό πλαίσιο πρέπει να συμφιλιωθεί με τη νέα θεωρία. Μια τέτοια ανακατάταξη δικαιολογείται μόνο αν το κατεστημένο πεισθεί απολύτως ότι η νέα θεωρία δίνει καλά αποτελέσματα. Με άλλα λόγια, το βάρος της απόδειξης πέφτει πάντα στους ώμους των υποστηρικτών οποιασδήποτε νέας θεωρίας. O συναισθηματικός φραγμός για την αποδοχή είναι εξίσου υψηλός. Οι γηραιότεροι επιστήμονες που είχαν περάσει ολόκληρη τη ζωή τους πιστεύοντας στον Νεύτωνα ήταν φυσικά απρόθυμοι να εγκαταλείψουν αυτό που κατανοούσαν και εμπιστεύονταν για χάρη κάποιας τυχάρπαστης καινοτομίας.\nΌπως ήταν αναμενόμενο, το επιστημονικό κατεστημένο υπερασπίστηκε την άποψη του ότι ο τύπος του Νεύτωνα ήταν σωστός και ότι ο αστρονόμοι αργά ή γρήγορα θα ανακάλυπταν κάποιο νέο αντικείμενο που θα εξηγούσε πλήρως τη μετατόπιση της τροχιάς του Ερμή. Όταν λεπτομερέστερες παρατηρήσεις δεν αποκάλυψα κανένα ίχνος εσωτερικής ζώνης αστεροειδών, ούτε κάποιον κρυμμένο δορυφόρο ή πλανήτη, οι αστρονόμοι προσέφεραν μια άλλη λύση για να στηρίξουν την προβληματική θεωρία του Νεύτωνα. Μεταβάλλοντας το r2 του παρανομαστή της εξίσωσης του Νεύτωνα σε r2,00000016 , μπόρεσαν να περισώσουν την κλασική προσέγγιση και να εξηγήσουν την τροχιά του Ερμή.\nΩστόσο, αυτό ήταν απλώς ένα μαθηματικό τέχνασμα. Δεν είχε καμία φυσική αιτιολόγηση, αλλά αποτελούσε απλώς μια απελπισμένη έσχατη προσπάθεια διάσωσης της νευτώνειας θεωρίας της βαρύτητας. Πράγματι, μια τέτοια ad hoc προσαρμογή ήταν ενδεικτική του είδους της λογικής που φοράει παρωπίδες, η οποία οδήγησε κάποτε τον Πτολεμαίο στην προσθήκη περισσότερων κύκλων στην εσφαλμένη θεώρηση του για ένα γεωκεντρικό σύμπαν με επίκυκλους.\nΈλεγχος της θεωρίας του\nΑν ο Αϊνστάιν ήθελε να αντιμετωπίσει έναν τέτοιου είδους συντηρητισμό, να κερδίσει τους επικριτές του και να εκθρονίσει τον Νεύτωνα, έπρεπε να συγκεντρώσει ακόμη περισσότερα στοιχεία υπέρ της θεωρίας του. Έπρεπε να βρει ακόμη ένα φαινόμενο δεν είχε ακόμη παρατηρηθεί και που θα μπορούσε να εξηγηθεί από τη δική του θεωρία και όχι από εκείνη του Νεύτωνα. Κάτι τόσο ασυνήθιστο που θα έδινε ακαταμάχητη, αδιάσειστη απόδειξη υπέρ της δικής του θεωρίας για τη βαρύτητα, τη γενική σχετικότητα και το χωρόχρονο.\nΒέβαια, αυτό το φαινόμενο έπρεπε να λάβει χώρα σε ένα περιβάλλον ακραίας βαρύτητας, αλλιώς οι προβλέψεις τόσο του Νεύτωνα όσο και του Αϊνστάιν θα συνέπιπταν και δεν θα προέκυπτε νικητής.\nΣτο τέλος, αυτός ο «ή ταν ή επί τας» έλεγχος ήταν ένα φαινόμενο που είχε να κάνει με τη συμπεριφορά του φωτός. Πριν καν εφαρμόσει τη θεωρία του στον Ερμή – στην πραγματικότητα, πριν ακόμη ολοκληρώσει τη διατύπωση της γενικής σχετικότητας – ο Αϊνστάιν είχε αρχίσει να εξερευνά την αλληλεπίδραση μεταξύ φωτός και βαρύτητας.\nΣύμφωνα με τη χωροχρονική διατύπωση της βαρύτητας, οποιαδήποτε δέσμη φωτός περνούσε κοντά από κάποιον αστέρα ή πλανήτη με μεγάλη μάζα, θα βρισκόταν κάτω από τη βαρυτική έλξη του αστέρα ή του πλανήτη. Το φως θα άλλαζε δρόμο, αποκλίνοντας ελαφρώς από την αρχική πορεία του. H θεωρία του Νεύτωνα για τη βαρύτητα προέβλεπε επίσης ότι βαριά αντικείμενα θα καμπύλωναν το φως, αλλά σε μικρότερο βαθμό.\nΚαμπύλωση του φωτός γύρω από ένα βαρύ αντικείμενο\nΣυνεπώς, αν κάποιος μπορούσε να μετρήσει την καμπύλωση του φωτός εξαιτίας ενός ουράνιου αντικειμένου μεγάλης μάζας, το αποτέλεσμα (αν η καμπύλωση ήταν μικρή ή πολύ μικρή) θα καθόριζε αν είχε δίκιο ο Αϊνστάιν ή ο Νεύτωνας.\nΗ καμπύλωση του φωτός\nΉδη από το 1912 ο Αϊνστάιν άρχισε να εργάζεται για τον τρόπο πραγματοποίησης αυτής της καθοριστικής μέτρησης. Έτσι, επικεντρώθηκε στον Ήλιο, ο οποίος λόγω της τεράστιας μάζας του η βαρυτική του έλξη θα είχε σημαντική επίδραση σε μια ακτίνα φωτός προερχόμενη από κάποιον απομακρυσμένο αστέρα, και ότι η καμπύλωση του φωτός μπορούσε να ανιχνευθεί.\nΓια παράδειγμα, αν ο αστέρας βρισκόταν πίσω από το χείλος του Ήλιου, και έτσι έξω από τη γραμμή παρατήρησης μας, δεν θα περιμέναμε να τον δούμε από τη Γη. Ωστόσο, η τεράστια βαρυτική δύναμη του ήλιου και η παραμόρφωση του χωροχρόνου θα είχαν ως αποτέλεσμα την απόκλιση του αστρικού φωτός προς τη Γη καθιστώντας τον ορατό. Ο αστέρας, ο οποίος συνεχίζει να βρίσκεται πίσω από τον ήλιο, θα φαινόταν σα να βρισκόταν ελαφρώς δίπλα από τον ήλιο. Το ποσοστό της μετακίνησης από την πραγματική θέση προς τη φαινόμενη θα ήταν πολύ μικρό, αλλά θα υποδείκνυε ποιος είχε δίκιο, επειδή ο τύπος του Νεύτωνα προέβλεπε ακόμη μικρότερη μετακίνηση από τον τύπο του Αϊνστάιν\nΌμως υπήρχε ένα πρόβλημα: η παρατήρηση ενός αστέρα, το φως του οποίου θα καμπυλωνόταν από τον Ήλιο έτσι ώστε αυτός να φαίνεται σα να βρισκόταν δίπλα στον Ήλιο, θα συνέχιζε να είναι αδύνατη λόγω της εξαιρετικά μεγάλης λαμπρότητας του Ήλιου.\nΣτην πραγματικότητα, η περιοχή γύρω από τον Ήλιο είναι πάντα γεμάτη με αστέρες, αλλά όλοι τους παραμένουν αόρατοι επειδή η λαμπρότητα τους είναι αμελητέα σε σύγκριση με εκείνη του Ήλιου. Ωστόσο, υπάρχει μία περίπτωση κατά την οποία οι αστέρες που βρίσκονται πέρα από τον Ήλιο αποκαλύπτονται. Ο Αϊνστάιν λοιπόν σκέφτηκε ότι έπρεπε να αναζητήσουν αστρικές μετατοπίσεις κατά τη διάρκεια μιας ολικής έκλειψης Ηλίου.\nΌταν η Σελήνη εξαφανίζει τον Ήλιο στη διάρκεια μιας έκλειψης, η ημέρα γίνεται για λίγο νύχτα και αποκαλύπτονται οι αστέρες. O δίσκος της Σελήνης ταιριάζει πάνω στον Ήλιο τόσο τέλεια ώστε θα ήταν δυνατόν να αναγνωριστεί ένας αστέρας σε απόσταση μόλις κλάσμα της μοίρας από το χείλος του Ήλιου — ή καλύτερα ένας αστέρας το φως του οποίου είχε καμπυλωθεί έτσι ώστε να μοιάζει ότι βρίσκεται ένα κλάσμα της μοίρας έξω από τον ηλιακό δίσκο.\nO Αϊνστάιν ήλπιζε ότι οι αστρονόμοι θα μπορούσαν να εξετάσουν φωτογραφίες προηγούμενων εκλείψεων και να βρει τις μεταβολές στη θέση τις οποίες χρειαζόταν προκειμένου να αποδείξει ότι ο τύπος του για τη βαρύτητα ήταν σωστός, αλλά γρήγορα έγινε σαφές ότι τα δεδομένα από δεύτερο χέρι δεν επαρκούσαν. H εμφάνιση και η πλαισίωση των φωτογραφιών έπρεπε να είναι τέλεια ώστε να ανιχνευτούν απειροελάχιστες μετατοπίσεις στη θέση των αστέρων, και οι φωτογραφίες παλαιότερων εκλείψεων δεν ήταν κατάλληλες.\nH επιστήμη όμως την εποχή εκείνη, που ο Αϊνστάιν σκέφτηκε το πείραμα του, ήταν καθηλωμένη εξ αιτίας του Α! Παγκόσμιου Πολέμου. Οπότε και όλη η έρευνα καθηλώθηκε γιατί ο κόσμος επικεντρώθηκε στο ποιος θα κέρδιζε τον πόλεμο, ενώ πολλοί από τους πιο λαμπρούς επιστήμονες της Ευρώπης κατατάχτηκαν ως εθελοντές στο στρατό της πατρίδας τους.\nΟι δύο αποστολές για την έκλειψη του ήλιου\nΑλλά, στις 29 Μαΐου του 1919 θα γινόταν μια έκλειψη ορατή στο Νότιο ημισφαίριο. Έτσι, οι αστρονόμοι αποφάσισαν να την φωτογραφίσουν παρόλο τα μεγάλα προβλήματα της εποχής. Σχηματίστηκαν λοιπόν δύο ομάδες αστρονόμων: μια που θα πήγαινε στην βραζιλιάνικη ζούγκλα και μια με επικεφαλής τον Βρετανό Arthur Eddington που κατευθύνθηκε έξω από τις ακτές της Γουϊνέας, στην Δυτική Αφρική.\nΟ Βρετανός Arthur Eddington βοήθησε να δοκιμαστεί η πρόβλεψη της θεωρίας του Αϊνστάιν, παρά το γεγονός ότι η Βρετανία και η Γερμανία βρίσκονταν σε εμπόλεμη κατάσταση. Ο Eddington, ένας αντιρρησίας συνείδησης λόγω του πιστεύω του ως κουάκερου, είχε απαλλαγεί από τη στρατιωτική του θητεία υπό τον όρο ότι θα συνέχιζε την επιστημονική του δουλειά, ιδιαίτερα τις προετοιμασίες του για την επερχόμενη έκλειψη Ηλίου στην οποία η Σελήνη επρόκειτο να περάσει μπροστά από τον Ήλιο. Η έκλειψη του 1919 έγινε όταν οι δύο χώρες ήταν ακόμα σε εμπόλεμη κατάσταση, γι αυτό και ήταν πολύ δύσκολη η συννενόηση Γερμανών και Βρετανών.\nΟι παρατηρήσεις της έκλειψης θα οδηγούσαν σε τρία πιθανά αποτελέσματα. Ίσως το αστρικό φως να ήταν ελαφρώς καμπυλωμένο, όπως προέβλεπε η θεωρία του Νεύτωνα για τη βαρύτητα. Ή, όπως ήλπιζε ο Αϊνστάιν, να υπήρχε μια πιο σημαντική καμπύλωση, σε συμφωνία με τη γενική σχετικότητα. Ή ίσως το αποτέλεσμα να μην συμφωνούσε ούτε με τη μια θεωρία ούτε με την άλλη, γεγονός που θα σήμαινε ότι τόσο ο Νεύτωνας όσο και ο Αϊνστάιν είχαν κάνει λάθος.\nO Αϊνστάιν πρόβλεψε ότι το φως ενός αστέρα ο οποίος εμφανίζεται ακριβώς δίπλα από τον Ήλιο θα έπρεπε να καμπυλώνεται κατά 1,74 δευτερόλεπτα του τόξου (0,0005°), γωνία που ήταν μόλις εντός της ακρίβειας του εξοπλισμού του Eddington και διπλάσια από την απόκλιση που προέβλεπε ο Νεύτωνας. Μια τέτοια γωνιακή απόκλιση ισοδυναμεί με τη μετακίνηση ενός κεριού που βρίσκεται σε απόσταση ενός χιλιομέτρου, μόλις κατά ένα εκατοστό προς τα αριστερά.\nΔυστυχώς καθώς πλησίαζε η μέρα της έκλειψης μαζεύτηκαν απειλητικά σύννεφα πάνω από την περιοχή που ήταν ο Eddington, ξεσπώντας έντονες καταιγίδες. Οι καταιγίδες υποχώρησαν στο σημείο παρατήρησης ακριβώς μία ώρα πριν από τη στιγμή που ο σεληνιακός δίσκος άγγιζε το χείλος του Ήλιου, όμως ο ουρανός ήταν ακόμη σκοτεινός και οι συνθήκες παρατήρησης κάθε άλλο παρά ιδανικές. H αποστολή διέτρεχε κίνδυνο.\nΓύρω στις 13:30 η βροχή σταμάτησε και άρχισε η έκλειψη. Από τις δεκαέξι φωτογραφίες που τραβήχτηκαν από την ομάδα του, οι περισσότερες καταστράφηκαν από τα σύννεφα που σκοτείνιαζαν τα άστρα. Στην πραγματικότητα, κατά τη διάρκεια των λίγων πολύτιμων λεπτών καθαρού ουρανού, η ομάδα κατάφερε να τραβήξει μόνο μία φωτογραφία που είχε επιστημονική αξία.\nΤα αποτελέσματα όμως από αυτή τη φωτογραφία (δεξιά εικόνα) έδωσαν μια συγκεκριμένη μετατόπιση σε καλή συμφωνία με τη θεωρία του Αϊνστάιν και σε πλήρη ασυμφωνία με τη νευτώνεια πρόβλεψη.\nΚάποιοι αστέρες που βρίσκονταν λίγο πιο μακριά από τον Ήλιο ήταν ορατοί και είχαν μετατοπιστεί κατά 1 δευτερόλεπτο του τόξου από τις συνηθισμένες θέσεις τους. O Eddington υπολόγισε ότι η μέγιστη μετατόπιση θα ήταν 1,61 δευτερόλεπτα του τόξου. Αφού έλαβε υπόψη του οποιαδήποτε λάθη κατά τη μέτρηση και άλλες πιθανές ανακρίβειες, υπολόγισε ότι το σφάλμα στη μέγιστη μετατόπιση έφτανε το πολύ μέχρι την τιμή των 0,3 δευτερολέπτων του τόξου, και επομένως το τελικό αποτέλεσμα ήταν ότι η μετατόπιση λόγω της βαρύτητας του Ήλιου ήταν 1,61 ±0,3 δευτερόλεπτα του τόξου.\nO Αϊνστάιν είχε προβλέψει μια μετατόπιση των 1,74 δευτερολέπτων του τόξου. Αυτό σήμαινε ότι η πρόβλεψη του Αϊνστάιν ήταν σε συμφωνία με την πραγματική μέτρηση, ενώ η νευτώνεια πρόβλεψη, η οποία ήταν μόλις 0,87 δευτερόλεπτα του τόξου, ήταν πάρα πολύ μικρή.\nO Eddington απέστειλε ένα συγκρατημένα αισιόδοξο τηλεγράφημα στους συνεργάτες του στην Αγγλία: «Μέσα από τα σύννεφα, βλέπω μια αχτίδα αισιοδοξίας».\nΣυγχρόνως, το αποτέλεσμα της ομάδας από τη Βραζιλία βασισμένο σε μετρήσεις των θέσεων αρκετών αστέρων, υποδείκνυε μια μέγιστη μετατόπιση των 1,98 δευτερολέπτων του τόξου, τιμή μεγαλύτερη από την πρόβλεψη του Αϊνστάιν, αλλά και πάλι σε συμφωνία, δεδομένου του εύρους σφάλματος. Αυτό ενίσχυσε το συμπέρασμα της ομάδας του Eddington.\nΣτις 6 Νοεμβρίου 1919, τα αποτελέσματα του παρουσιάστηκαν επίσημα σε μια από κοινού συνεδρίαση της Βασιλικής Αστρονομικής Εταιρείας και της Βασιλικής Εταιρείας.\nΤα αποτελέσματα του Eddington από την αποστολή της έκλειψης της 29ης Μαΐου του 1919 επιβεβαιώθηκαν το 1922 από μία ομάδα αστρονόμων η οποία παρατήρησε μια ηλιακή έκλειψη από την Αυστραλία.\nΑς σημειωθεί πως μέχρι το 1967 επικρατούσε η άποψη ότι ο ρυθμός μετάπτωσης της τροχιάς του Ερμή ήταν ο ακριβέστερος έλεγχος της Γενικής Θεωρίας της Σχετικότητας (ΓΘΣ). Τότε όμως ανακαλύφθηκε ότι ο Ήλιος δεν είναι μία τέλεια σφαίρα. Αυτή η παρατήρηση έχει σαν αποτέλεσμα μία μικρή απόκλιση μεταξύ θεωρίας και μέτρησης της τάξης του ενός χιλιοστού της μοίρας ανά αιώνα.\nΣτα μέσα της δεκαετίας του ’80 υποστηρίχθηκε ότι ο Ήλιος είναι πολύ πιο παραμορφωμένος από όσο πιστευόταν, με αποτέλεσμα η σύγκλιση θεωρίας και πειράματος να μην είναι τόσο καλή όσο νομίζαμε. Ωστόσο, σύμφωνα με τελευταίες μετρήσεις, αυτό δεν είναι σωστό και πραγματικά η ΓΘΣ προσεγγίζει την πραγματική τιμή της μετάπτωσης του Ερμή με πολύ μεγάλη ακρίβεια.\nΠηγές: Big Bang του Simon Singh (εκδόσεις Τραυλός), Wikipedia, παλιά άρθρα από το physics4u\n90 χρόνια της Γενικής Σχετικότητας του Αϊνστάιν\nΗ επαναστατική θεωρία της βαρύτητας 85 χρόνια από την τελική της διατύπωση\nΠροηγούμενο άρθρο Πιο επικίνδυνο από τον άνθρακα το φυσικό αέριο που βγαίνει από σχιστόλιθο λόγω του μεθανίου\nΕπόμενο άρθρο Ελλείμματα ασφάλειας των αντιδραστήρων της Φουκουσίμα\nΟ/Η cocos λέει:\n21/11/2014 στο 5:40 ΜΜ


Αλαλούμ με τους φορολογικούς συντελεστές στον ΣΥΡΙΖΑ - ΤΑ ΝΕΑ\ntanea.gr > Πολιτική > Αλαλούμ με τους φορολογικούς συντελεστές στον ΣΥΡΙΖΑ\nΑλαλούμ με τους φορολογικούς συντελεστές στον ΣΥΡΙΖΑ\nΟ Αλέξης Τσίπρας (αριστερά) με τον Γιώργο Σταθάκη σε παλαιότερη συνάντησή τους.\nΝταλιάνη Μαρία 26 Φεβρουαρίου 2014 | 00:52\nΑνω - κάτω έχει γίνει πάλι ο ΣΥΡΙΖΑ μετά και τις νέες δηλώσεις του υπεύθυνου τομέα Ανάπτυξης Γιώργου Σταθάκη ότι οι σημερινοί υψηλοί φορολογικοί συντελεστές θα παραμείνουν ίδιοι - με κυβέρνηση ΣΥΡΙΖΑ - αλλά και τη διατύπωση πως η χώρα δεν θα χρειαστεί νέο Μνημόνιο. Και αυτό, τρεις ημέρες μετά τη συνέντευξη του Αλέξη Τσίπρα στο «Βήμα της Κυριακής», όπου ανέφερε ότι έρχεται και τρίτο Μνημόνιο για το οποίο μάλιστα «η κυβέρνηση Σαμαρά δεν έχει τη νομιμοποίηση για να δεσμεύσει τον λαό».\nΠαράλληλα το αλαλούμ γύρω από τη φορολογική πολιτική που προτείνει το κόμμα της αξιωματικής αντιπολίτευσης εντείνεται και από το κείμενο που έχει δώσει εδώ και λίγες ημέρες για διαβούλευση ο Τομέας Μικρομεσαίων του ΣΥΡΙΖΑ. Στο κείμενο αυτό, και σε αντίθεση με όσα είπε χθες στον Βήμα FM ο κ. Σταθάκης, προτείνεται σαφώς η μείωση της φορολογίας των μικρομεσαίων επιχειρήσεων, «τουλάχιστον σε πρώτη φάση», και άλλες πολύ συγκεκριμένες φοροελαφρύνσεις.\nΗ φράση του υπευθύνου Ανάπτυξης που προκάλεσε έντονη αναταραχή στο εσωτερικό ήταν η διαβεβαίωση πως «δεν θα αλλάξουμε κανέναν φορολογικό συντελεστή». Η εν λόγω φράση άναψε φωτιές μεταξύ στελεχών και απλών μελών. Μάλιστα στέλεχος από την πλευρά της μειοψηφίας έλεγε χθες για τον κ. Σταθάκη πως «καλύτερα να μη μιλάει καθόλου», ενώ άλλα στελέχη εξέφραζαν την απορία τους για την τοποθέτηση με το σκεπτικό πως «αν αφήσουμε ίδιους τους συντελεστές πώς θα ελαφρύνουμε τους μισθωτούς και συνταξιούχους»...\nΗ δήλωση Σταθάκη προκάλεσε και έντονη αντιπαράθεση μεταξύ ΣΥΡΙΖΑ - κυβέρνησης. Οπως ανακοίνωσε ο Σίμος Κεδίκογλου, «ο Πρωθυπουργός κ. Αντώνης Σαμαράς σε πρόσφατη συνέντευξή του στο "Βήμα" επεσήμανε ότι όσο η οικονομία συνεχίζει να πηγαίνει καλά, θα μειώνονται σταδιακά οι φορολογικοί συντελεστές. Ο ΣΥΡΙΖΑ, ωστόσο, αφού διαπίστωσε ότι οι Ελληνες "υποφορολογούνται", τώρα δηλώνει ότι δεν πρόκειται να αλλάξει τους σημερινούς φορολογικούς συντελεστές. Ο ελληνικός λαός μπορεί να κρίνει».\nΑπαντώντας η Κουμουνδούρου μίλησε για διαστρέβλωση της θέσης του κ. Σταθάκη από τους «ερμηνευτές» των δηλώσεων των στελεχών του ΣΥΡΙΖΑ και τόνισε πως «ο ΣΥΡΙΖΑ είναι αμετακίνητος από τη θέση του για ένα δίκαιο και αποτελεσματικό φορολογικό σύστημα, με κατάργηση των χαρατσιών, μείωση ΦΠΑ στα είδη βασικής ανάγκης και την εστίαση, αύξηση του αφορολόγητου ορίου, δημιουργία περιουσιολογίου και αλλαγή των συντελεστών φορολογίας ώστε να ελαφρύνονται τα χαμηλά και μεσαία κλιμάκια».\nΟ ίδιος ο κ. Σταθάκης, υπεύθυνος Ανάπτυξης του ΣΥΡΙΖΑ, επιχείρησε να πάρει αποστάσεις και από παλαιότερη δήλωσή του, η οποία ήταν στο ίδιο μήκος κύματος με τον Γιάννη Στουρνάρα. Οταν ρωτήθηκε για το γνωστό «η Ελλάδα υποφέρει από λίγους φόρους», αρνήθηκε πως είπε κάτι τέτοιο. «Δεν είπα "υστερούν", αλλά "υστερούσαν"» τόνισε ο κ. Σταθάκης. Στη συνέχεια ανέφερε πως «οι μισθωτοί και οι συνταξιούχοι πλήρωναν κανονικά τους φόρους τους κατ' αναλογία του ευρωπαϊκού μέσου όρου και σήμερα υπερφορολογούνται, διότι σηκώνουν μεγάλο βάρος. Το ίδιο με τον ΦΠΑ, με τους καταναλωτές, γιατί σήμερα έχουμε τον υψηλότερο στην Ευρώπη και έτσι και οι καταναλωτές υπερφορολογούνται».\nΑκολούθως, κόντρα σε ό,τι προτείνει ο Τομέας Μικρομεσαίων του ΣΥΡΙΖΑ, υπογράμμισε πως οι φορολογικοί συντελεστές πρέπει να αυξηθούν κυρίως σε νομικά πρόσωπα και επιχειρήσεις, λέγοντας ότι «τα νομικά πρόσωπα και οι επιχειρήσεις είχαν μια μεγάλη υστέρηση που σήμερα είναι μικρότερη, αλλά εξακολουθεί να υπάρχει. Εάν ισχύσει η σημερινή φορολογία και πατάξουμε τη φοροδιαφυγή, θα έχουμε μεγαλύτερα έσοδα. Δεν θα αλλάξουμε κανέναν φορολογικό συντελεστή. Τα έσοδα θα αυξηθούν και η φοροδιαφυγή θα φέρει έσοδα. Ο ΣΥΡΙΖΑ θα το κάνει αυτό».


Είσαι πρωινός τύπος; Ακόμη καλύτερα! – myfortysomethingworld\nΕίσαι πρωινός τύπος; Ακόμη καλύτερα!\n24/07/2014 04/05/2015 eleniplus\nΈχω αποκτήσει τη συνήθεια να ξυπνάω πριν το ξυπνητήρι μου και προς το παρόν, νιώθω ότι η μέρα μου ξεκινάει καλύτερα. Και υπάρχουν κι άλλοι που συμφωνούν πως είναι μια χαρά να είσαι πρωινός τύπος, ειδικά τώρα το καλοκαίρι.\nΘέλεις μερικούς λόγους για να σταματήσεις να στριφογυρίζεις στο κρεβάτι προσπαθώντας να σε ξαναπάρει ο ύπνος;\nΚερδίζεις όλη τη μέρα. Ξυπνάς χαλαρή, απολαμβάνεις το καφεδάκι σου, ετοιμάζεσαι για τη δουλειά ή ό,τι άλλο με την ησυχία σου και γλιτώνεις τουλάχιστον ένα μισάωρο τρελού άγχους – το οποίο σου κάνει πολύ καλό στην υγεία.\nΑπολαμβάνεις την ησυχία. Ας υιοθετήσουμε την παραδοχή ότι στα fortysomething σου έχεις παιδιά. Τι κάνουν τα παιδιά νωρίς το πρωί; Κοιμούνται και το σπίτι είναι ήσυχο και ήρεμο όσο καμιά άλλη ώρα της ημέρας. (Αν το παιδί σου είναι κι αυτό πρωινός τύπος και δεν κοιμάται αυτή την ώρα, δεν έχει νόημα να συνεχίσεις την ανάγνωση γιατί θα θεωρήσεις ότι σε κοροϊδεύω.) Αυτό σημαίνει ότι έχεις το μπάνιο όλο δικό σου (τρελή χλιδή), φτιάχνεις τον καφέ σου ΚΑΙ πίνεις μερικές γουλιές πριν φτιάξεις γάλατα και πρωινά και μπορείς για μερικά λεπτά να μένεις απλά αμίλητη.\nΜεγαλώνει η μέρα σου. Αν είσαι πρωινός τύπος, έχεις απίστευτη ζωντάνια και ενεργητικότητα το πρωί που ξυπνάς και μπορείς, με καθαρό μυαλό, μέσα σε μία ώρα να κάνεις δουλειές που στη διάρκεια της ημέρας θα σου έτρωγαν τουλάχιστον ένα τρίωρο.\nΤρως πρωινό. Είτε είσαι πρωινός τύπος είτε όχι, βέβαια, το πρωινό δεν είναι κάτι που πρέπει αποφεύγεις, αλλά σε αυτή την περίπτωση έχεις το χρόνο να ετοιμάσεις και απολαύσεις το αγαπημένο σου πρωινό – για να δώσεις τη σωστή ώθηση για την υπόλοιπη ημέρα στον οργανισμό σου και να βάλεις το μεταβολισμό σου θα πιάσει δουλειά.\nΓυμνάζεσαι. Με τη γλυκιά αυγούλα; Εννοείται! Δεν σου λέω αν έχεις ένα μισάωρο να τρέξεις στο γυμναστήριο (που γιατί όχι;), αλλά μπορείς να κάνεις ένα σωρό άλλα πράγματα: να κολυμπήσεις αν είσαι στις διακοπές σου, να βγεις να τρέξεις μερικούς γύρους το τετράγωνο με τη δροσιά, να βάλεις ένα DVD ή ένα πρόγραμμα που σου ταιριάζει στα βιντεάκια του YTube. Τα οφέλη είναι τεράστια για το σώμα, την υγεία και τη διάθεσή σου.\nΠολλά αγουροξυπνημένα φιλιά\nΥ.Γ. Είσαι πρωινός ή βραδινός τύπος; Δοκίμασε, ό,τι κι αν είσαι να δοκιμάσεις τις προκλήσεις και τις προπονήσεις της Nike: #earlybirds VS #nightowls! Διάβασε περισσότερα εδώ.\nΥ.Γ. 2 Αν υποψιαστώ ότι το πρωινό ξύπνημα έχει να κάνει με τα χρόνια που περνάνε, ξέρεις εκείνα τα fortysomething που έχω αισίως φτάσει, θα φρικάρω εντελώς. Όχι. Θα προσποιηθώ ότι φταίει απλά που δεν κλείνω πια το παντζούρι στο δωμάτιό μου και με ξυπνάει με τα κοκόρια το πρωινό φως!\nPosted in Του σώματος,Του καθρέφτη,Του καλοκαιριούΜε ετικέτα #earlybirds,#nightowls,earlybirds vs. nightowls,πρωινός τύπος\nPrevious postΜαθήματα ισπανικών\nNext postΝέες συνήθειες μετά τα fortysomething\nOne thought on “Είσαι πρωινός τύπος; Ακόμη καλύτερα!”


Περιμένουν τις εξελίξεις - Στη Νίκη ελπίζουν να παίξουν στη Φούτμπολ Λιγκ - e-thessalia.gr\nΠεριμένουν τις εξελίξεις – Στη Νίκη ελπίζουν να παίξουν στη Φούτμπολ Λιγκ\nΓιώργος Πέγιος 18 Μαΐου 2019, 13:18 18 Μαΐου 2019 Έντυπη Έκδοση\nΜπορεί η αναδιάρθρωση των κατηγοριών ποδοσφαίρου να έχει γίνει νόμος του κράτους, αλλά από τη στιγμή που δεν αναφέρεται αριθμός των ομάδων για κάθε κατηγορία στη Νίκη εξακολουθούν να ελπίζουν ότι στο τέλος θα παίξουν στη Φούτμπολ Λιγκ. Όμως αυτή τη στιγμή δεν μπορούν να κάνουν τίποτε άλλο από το να περιμένουν τις εξελίξεις.\nΜε τα τωρινά δεδομένα η Σούπερ Λιγκ 1 θα έχει 14 ομάδες, η Σούπερ Λιγκ 2 12 και η Φούτμπολ Λιγκ 14. Το καλύτερο σενάριο για τη Νίκη είναι να πάρει απόφαση η ΕΠΟ, ώστε να αυξηθούν οι ομάδες της Σούπερ Λιγκ 2 σε 14 και από τη στιγμή που με αυτόν τον τρόπο θα προκύψουν δύο κενά στη Φούτμπολ Λιγκ, να καλυφθούν αυτά από τους αποτυχόντες των μπαράζ.\nΦυσικά υπάρχει και η πρόταση του Αιολικού, που κάνει λόγο για άνοδο και των τεσσάρων χαμένων από τα μπαράζ, σε μία Φούτμπολ Λιγκ 16 ομάδων, αλλά το σενάριο αυτό δεν φαίνεται πως συγκεντρώνει πολλές πιθανότητες να γίνει πραγματικότητα.\nΣτη Νίκη περιμένουν τις τελικές αποφάσεις από την ΕΠΟ για να πράξουν αναλόγως. Για παράδειγμα, μπορεί η ομάδα να κληθεί να δώσει και άλλο μπαράζ, οπότε θα πρέπει άμεσα οι παίκτες να κληθούν από τη διοίκηση για να επιστρέψουν στις προπονήσεις. Σε κάθε περίπτωση, είναι σημαντικό να τελειώσουν όλα γρήγορα, ώστε η Νίκη να μάθει οριστικά σε ποια κατηγορία θα παίξει για να ξεκινήσει τον προγραμματισμό της.\nΦέτος απέτυχε στο αγωνιστικό κομμάτι, χάνοντας τρία κρίσιμα παιχνίδια (αυτό του β’ γύρου με τον Ολυμπιακό και τα δύο μπαράζ με τον Θεσπρωτό) και σίγουρα θα πρέπει να γίνει καταλογισμός ευθυνών. Όμως η… ζωή δεν τελειώνει εδώ. Η Νίκη είναι μεγάλη ομάδα με χιλιάδες φιλάθλους που τη λατρεύουν και οφείλει άμεσα να ξανασηκώσει το κεφάλι…\nΚάλεσμα για την ομάδα μπάσκετ\nΗ ομάδα μπάσκετ της Νίκης δίνει την Κυριακή τον υπέρ πάντων αγώνα για την παραμονή της στη Β’ Εθνική κατηγορία, υποδεχόμενη τον Έσπερο Λαμίας, Η Διοικούσα Επιτροπή του τμήματος εξέδωσε ανακοίνωση με την οποία καλεί τον κόσμο να στηρίξει την ομάδα. Αναλυτικά:\n«Τον τελευταίο αγώνα της χρονιάς, απέναντι στον Έσπερο Λαμίας, δίνει η Νίκη Βόλου, αυτή την Κυριακή 19 Μαΐου στις 17.00 στο Κλειστό Ν. Ιωνίας, για να εξαντλήσει τις πιθανότητες παραμονής της στην Β’ Εθνική κατηγορία. Η Δ.Ε. καλαθοσφαίρισης της ομάδας μας, καλεί όλους τους φίλους του μπάσκετ της πόλης μας, να γεμίσουν και στο τελευταίο παιχνίδι της χρονιάς το Κλειστό Γυμναστήριο Ν. Ιωνίας και να επιβραβεύσουμε όλοι μαζί αθλητές, προπονητές, αλλά και τον υπέροχο κόσμο μας, που έδωσαν τα πάντα για τη Νίκη Βόλου και για την επίτευξη των στόχων της ομάδας. Άλλωστε, έχουμε όλοι αποδείξει ότι, ποτέ δεν υπήρξαμε οπαδοί κατηγορίας κι ήμασταν πάντα δίπλα στην ομάδα. Η Νίκη Βόλου δεν είναι απλά η ομάδα μας, είναι η κουλτούρα μας, το DNA μας, ο πολιτισμός μας. Όλοι στο παιχνίδι της Κυριακής στο Κλειστό της Νέας Ιωνίας. Γενική είσοδος δωρεάν (προαιρετική οικονομική ενίσχυση). Οι αθλητές των ακαδημιών μας θα παρακολουθήσουν το παιχνίδι από ειδικά διαμορφωμένη κερκίδα».\nΠροηγούμενο ΆρθροΗ ώρα του απολογισμού – Συνέντευξη Τύπου τη Δευτέρα από τη διοίκηση του Ολυμπιακού ΒόλουΕπόμενο ΆρθροΕπέζησε από καρκίνο, καρδιά, εγκεφαλικό και τον σκότωσε μια… μπριζόλα στα γενέθλιά του


Καμπανάκι ΔΝΤ για Ελλάδα και παγκόσμια ανάπτυξη - ΤΑ ΝΕΑ\ntanea.gr > Οικονομία > Καμπανάκι ΔΝΤ για Ελλάδα και παγκόσμια ανάπτυξη\nΚαμπανάκι ΔΝΤ για Ελλάδα και παγκόσμια ανάπτυξη\nΕνώ το ΔΝΤ μείωνε τις προβλέψεις του για την ανάπτυξη της παγκόσμιας οικονομίας, η Κριστίν Λαγκάρντ επισκεπτόταν το Περού για την ετήσια συνάντηση του Ταμείου και της Παγκόσμιας Τράπεζας στη Λίμα\nMayeda Andrew 6 Οκτωβρίου 2015 | 23:23\nΜειώνει στο 3,1% το Διεθνές Νομισματικό Ταμείο την πρόβλεψη για τη φετινή παγκόσμια ανάπτυξη, ενώ κρούει τον κώδωνα του κινδύνου για την Ελλάδα επισημαίνοντας ότι η χώρα θα μπορούσε να μετατραπεί ξανά σε εστία κρίσης και αποσταθεροποίησης για ολόκληρη την ευρωζώνη. Οπως επισημαίνει το Ταμείο, παρά την υπογραφή της συμφωνίας με τους πιστωτές, σε περίπτωση επιστροφής της αβεβαιότητας στο πολιτικό σκηνικό και για την εφαρμογή των μεταρρυθμίσεων, τότε είναι υπαρκτός ο κίνδυνος να προκληθούν πιέσεις στις αγορές. Μάλιστα η αστάθεια αυτή στο χρηματοοικονομικό πεδίο και στις αγορές ομολόγων είναι πιθανό να μεταδοθεί στο σύνολο της ευρωζώνης.\nΣτην τελευταία έκθεσή του για τις παγκόσμιες οικονομικές προοπτικές (World Economic Outlook), το ΔΝΤ ευθυγραμμίζεται με τις προβλέψεις της Αθήνας εκτιμώντας ότι το 2015 το ΑΕΠ θα υποχωρήσει κατά 2,3% και το 2016 η ύφεση θα περιοριστεί στο 1,3%.\nΔεδομένου πάντως ότι η ανάκαμψη σε όλη την ευρωζώνη θα είναι μέτρια, το ΔΝΤ επισημαίνει ότι οι προοπτικές για την Ελλάδα είναι σαφώς δυσμενέστερες μετά την παρατεταμένη περίοδο αβεβαιότητας των αρχών του έτους. Για το τέταρτο τρίμηνο του έτους, η έκθεση εκτιμά ότι η ελληνική οικονομία θα συρρικνωθεί κατά 5,4%, έναντι του αντίστοιχου τριμήνου πέρυσι. Ωστόσο, σε μεσοπρόθεσμη προβολή το ΔΝΤ προβλέπει ότι το 2020 η Ελλάδα θα καταγράψει ρυθμό ανάπτυξης 2,4% του ΑΕΠ.\nΣε παγκόσμια κλίμακα, το Ταμείο μείωσε την πρόβλεψή του για την ανάπτυξη στο 3,1%, έναντι 3,3% που ήταν η πρόβλεψη του Ιουλίου. Σχετικά με το 2016, η πρόβλεψη του ΔΝΤ για την παγκόσμια οικονομία είναι 3,6%, και πάλι χαμηλότερα από το 3,8% που ήταν η πρόβλεψή του τον Ιουλίου.\nΤο «ιερό δισκοπότηρο» της ισχυρής και συγχρονισμένης παγκόσμιας επέκτασης παραμένει ακόμη άπιαστο όνειρο, αναφέρει ο επικεφαλής οικονομολόγος του ΔΝΤ Μορίς Ομπστφελντ.\nΕξι χρόνια μετά την έξοδο της παγκόσμιας οικονομίας από τη μεγαλύτερη και βαθύτερη μεταπολεμική οικονομική κρίση, η εικόνα δείχνει άνιση παγκόσμια ανάκαμψη από την Αυστραλία μέχρι τη Γερμανία.\nΓια τις ΗΠΑ, το Ταμείο προβλέπει ανάπτυξη 2,6% το 2015 και 2,8% το 2016. Η οικονομία της ευρωζώνης κατά την πρόβλεψη του ΔΝΤ θα αναπτυχθεί 1,5% και 1,6% αντίστοιχα φέτος και του χρόνου, ενώ η Ιαπωνία 0,6% και 1% αντίστοιχα. Για την Κίνα, το Ταμείο κράτησε την προηγούμενη πρόβλεψή του για επιβράδυνση της ανάπτυξης στο 6,8% το 2015 από 7,3% το 2014 και περαιτέρω επιβράδυνση το 2016 στο 6,3%.


Θάσος - | Public βιβλία\nΣειρά βιβλίου: Terrain Cartography\nΣύνοψη του βιβλίου "Θάσος"\nΕίναι το διαμάντι του Βορείου Αιγαίου, ένας ονειρεμένος τόπος διακοπών με υπέροχες παραλίες και μοναδικές φυσικές ομορφιές. Οι θησαυροί του έχουν πολλά χρώματα. Είναι το αστραφτερό λευκό του μάρμαρου, το πράσινο του πευκοδάσους και το γαλανό της πεντακάθαρης θάλασσας που περιβάλλει το νησί.\nΣυντελεστές: Σταμάτης, Δημήτρης\nΒάρος βιβλίου: 77 gr\nΔιαστάσεις βιβλίου: 25x13 cm\nΣτοιχεία έκδοσης: Κλίμακα: 1:35.000 Αδιάβροχος Κείμενα: Στέφανος Ψημένος\nISBN 10: 9609456073\nΟι κριτικές για το Θάσος συλλέγονται από την reevoo\nΕπαληθευμένες αξιολογήσεις για Θάσος\nΠολύ καλός. Αδιάβροχος. Δεν σκίζεται και έχει πολλές λεπτομέρειες. Βέβαια είναι μεγάλος για να ξεδιπλωθεί μέσα στο αυτοκίνητο\nΕπιβεβαιωμένη αγορά: 19 Ιουλίου 2015\nΔημοσιεύθηκε στις: 09 Αύγουστου 2015


Γουίμπλεντον: Είχε ασφαλιστεί για πανδημία, θα πάρει 107 εκατ. ευρώ! - NOTOSPORT\nΠέμπτη, 09 Απρίλιος 2020 16:29\nΠερισσότερα από εκατό εκατομμύρια ευρώ θα εισπράξει το Γουίμπλεντον από την ακύρωση του φετινού τουρνουά, καθώς εδώ και 17 χρόνια πλήρωνε ασφάλεια για να καλυφθεί σε περίπτωση πανδημίας!\nΜε το τουρνουά να ακυρώνεται εξαιτίας του κορονοϊού, το Γουίμπλεντον θα εισπράξει το ποσό των 141.000.000 ευρώ χάρη σε αυτή την ασφάλεια, γεγονός που σημαίνει ότι η επένδυση των τελευταίων σχεδόν δύο δεκαετιών οδήγησε σε κέρδος 107.000.000 ευρώ. Όχι κι άσχημα.\nΠερισσότερα σε αυτή την κατηγορία: « ΣΤΙΒΟΣ: Το καλοκαίρι του 2022 το Παγκόσμιο Πρωτάθλημα του Όρεγκον ΕΥΚΛΗΣ: "Ευχόμαστε σύντομα να επανέλθουν οι αθλητές μας με ασφάλεια στις προπονήσεις" »


Το προσφυγικό και οι προφάσεις εν αμαρτίαις συνενόχων - Stagonnews\nΤο προσφυγικό και οι προφάσεις εν αμαρτίαις συνενόχων\n11 Φεβρουαρίου 2016, 12:13\nΠαρακολουθούμε εδώ και αρκετούς μήνες, να εξυφαίνεται μια γιγάντια συμπαιγνία γύρω από το προσφυγικό ζήτημα, με θανάσιμες συνέπειες για την χώρα και τη συνοχή της κοινωνίας μας.\nΗ δυστυχία και ο πόνος εκατοντάδων χιλιάδων ατόμων, καθίστανται αντικείμενο στυγνών γεωπολιτικών υπολογισμών , που απειλούν να σπρώξουν την Ελλάδα στην αστάθεια .\nΗ Ευρωπαϊκή Ένωση μεθοδεύει την μεταβολή της χώρας μας σε έναν γιγάντιο μεθοριακό υποσταθμό που θα φιλτράρει τις προσφυγικές και μεταναστευτικές ροές στην πορεία τους προς την Δύση. Ένα είδος πύλης εισόδου προς την Ευρώπη-Φρούριο, την οποία θα διαχειρίζονται υπηρεσίες της Ε.Ε. (Frontex), ΜΚΟ, και ο ΟΗΕ σε συνεργασία με την Τουρκία. Η ελληνική πολιτεία παρακάμπτεται αποφασιστικά και το ελληνικό κράτος έχει υποβιβαστεί στην κατώτατη βαθμίδα εκτελεστικής διοίκησης των Βρυξελλών.\nΗ ίδια η Τουρκία ελέγχει και χρησιμοποιεί το ρεύμα των πληθυσμιακών μετακινήσεων τόσο για να σχετικοποιήσει την ελληνική κυριαρχία στο Αιγαίο, όσο και για να εξαντλήσει τους ελάχιστους πλέον πόρους του ελληνικού κράτους και της κοινωνίας. Η προσφυγική κρίση που εισάγεται στην χώρα μας, είναι εξ ολοκλήρου κατασκευασμένη από την τουρκική πολιτική, που κατευθύνει τα δουλεμπορικά δίκτυα ώστε να μεταβάλουν την Ελλάδα σε αποθήκη ψυχών. Εκβιάζει έτσι με αντάλλαγμα την συγκυριαρχία στο Αιγαίο, ενώ προσβλέπει στην εγκατάσταση ελεγχόμενων από αυτήν μουσουλμανικών θυλάκων εντός της χώρας -μια πολιτική που έχει παράδοση αιώνων για τον τουρκικό επεκτατισμό.\nΗ κυβέρνηση ΣΥΡΙΖΑ-ΑΝΕΛ από την πρώτη στιγμή που ανέλαβε έκανε… τα πάντα ώστε να πέσει η χώρα στο μάτι του προσφυγικού κυκλώνα. Στο πλαίσιο ενός καταστροφικού ψευτοπροοδευτισμού των «ανοιχτών συνόρων» αποδυναμώθηκε η φύλαξη των θαλάσσιων συνόρων της χώρας δίνοντας έτσι το «πράσινο φως» στους δουλέμπορους να αλωνίζουν στο Αιγαίο . Έτσι, το Υπουργείο Μετανάστευσης λειτουργούσε ως «υπουργείο Τράφικινγκ», και η κυβέρνηση άνοιξε την κερκόπορτα ώστε σήμερα να συζητείται η έξωση της Ελλάδας από την Σένγκεν,\nΥπό το πρόσχημα του «ανθρωπισμού», λοιπόν, μεθοδεύεται ο εγκλωβισμός εκατοντάδων χιλιάδων ανθρώπων στην χώρα μας [βλέπε απειλή να σφραγιστούν τα βόρεια σύνορα της χώρας], γεγονός με τρομακτικές συνέπειες στην κοινωνική και πολιτιστική συνοχή της χώρας. Με δεδομένη την χείριστη δημογραφική κατάσταση της χώρας, την υπογεννητικότητα , την φυγή των νέων , την ανεργία και την φτωχοποίηση , κινδυνεύουμε να καταστούμε ένα είδος Λιβάνου των Βαλκανίων, όπου θα κυριαρχεί η εξαθλίωση και οι διαπολιτισμικές συγκρούσεις. Σε αυτήν την προοπτική, προφανώς, οποιαδήποτε δυνατότητα δημοκρατίας, κράτους δικαίου, συνοχής της κοινωνίας πλήττονται σημαντικά . Και βέβαια, είναι το δικαίωμα στην αυτοδιάθεση του ελληνικού λαού που απειλείται στην πιο θεμελιώδη του διάσταση –την διατήρηση της εθνικής μας ταυτότητας, και της πολιτιστικής ενότητας του ελληνικού χώρου.\nΆρα για ποιόν «ανθρωπισμό» μιλάμε; Των στρατοπέδων συγκέντρωσης προσφύγων, και των ειδικών οικονομικών ζωνών; Την σταδιακή επιβολή εντός της ελληνικής κοινωνίας, δια της δραστηριότητας όλων των διεθνών οργανισμών και ΜΚΟ ενός καθεστώτος απαρτχάιντ; Δεν νομίζω να πιστεύει κανείς ότι μπορούν να ενταχθούν στην ελληνική κοινωνία τόσες χιλιάδες πρόσφυγες και μετανάστες ! . Ή μήπως είναι ανθρωπιστικό να κάθεται κανείς με σταυρωμένα τα χέρια απέναντι στην γενοκτονία που συντελείτε στην Συρία, με το να διαχειρίζεται τα αποτελέσματά της μετακυλώντας το κόστος της σε χώρες όπως η Ελλάδα;.\nΗ ελληνική πολιτεία πρέπει να πάψει να καθίσταται συνεργός στην ίδια της την περιθωριοποίηση, στην σχετικοποίηση της εθνικής μας κυριαρχίας. Η προσφυγική κρίση είναι ζήτημα εξωτερικής πολιτικής, αποτελεσματικής αποτροπής των πολιτικών που ασκούν η Τουρκία και οι Βορειο-Ευρωπαϊκές χώρες. Η ελληνική κυβέρνηση, θα πρέπει να παρέμβει προς αυτήν την κατεύθυνση, δημιουργώντας μια καθολική πολιτική συναίνεσης πάνω στο ζήτημα αυτό .\nΗ Ελλάδα θα πρέπει να απειλήσει με γενικό βέτο στην ενταξιακή πορεία της Τουρκίας, αν αυτή δεν σταματήσει να υποδαυλίζει τις πληθυσμιακές μετακινήσεις προς την χώρα μας. Να καταγγείλει την Τουρκία ως υπαίτιο των πνιγμών στο Αιγαίο, και να αναλάβει δράσεις αποτροπής των δουλεμπορικών δραστηριοτήτων στη θαλάσσια επικράτειά της.\nΣτο ευρωπαϊκό επίπεδο, θα πρέπει να συμπράξει μαζί με την Ιταλία –χώρα που πλήττεται επίσης από την άδικη πολιτική των Βορειοευρωπαίων– για μια δικαιότερη κατανομή των ευθυνών για την αντιμετώπιση της ανθρωπιστικής κρίσης.\nΤέλος, δεν θα πρέπει να ξεχνάμε ότι η αποτελεσματική αντιμετώπιση του ανθρωπιστικού δράματος στην Συρία και στην ευρύτερη περιοχή είναι μία: συντονισμένη επέμβαση της Διεθνούς Κοινότητας για την αποτροπή της γενοκτονίας που διαπράττει ο ISIS. και δημιουργία μιας ζώνης ανθρωπιστικής ανακούφισης εντός ή δίπλα από την χώρα –ώστε να διατηρηθεί η δυνατότητα επιστροφής του ξεριζωμένου συριακού λαού.\nΤα υπόλοιπα είναι προφάσεις εν αμαρτίαις συνενόχων.


Οι τελευταίες στροφές θέλουν… ρίσκο! : england365.gr\nENGLAND365 20.04.2019 | 12.17\nΞεκινάμε από το Λονδίνο και την αναμέτρηση της Γουέστ Χαμ με τη Λέστερ. Οι απουσίες για ακόμη ένα παιχνίδι είναι πολλές για τα «σφυριά» και μέχρι στιγμής έχουν κοστίσει σημαντικά. Ενώπιον του κοινού τους, όμως, βγάζουν περισσότερη πυγμή και κόντρα στην επικίνδυνη Λέστερ θα επιδιώξουν την επιστροφή στα θετικά αποτελέσματα. Οι «αλεπούδες», ωστόσο, δεν θα χαριστούν και θα επιδιώξουν με το κλασικό αμυντικό τους παιχνίδι να κάνουν τη ζημιά. Ρίσκο μεν, αξιόλογο δε το 3.45 της ισοπαλίας και θα το πάρουμε από το pamestoixima.gr.\nΑκόμη ένα ματς που μας τραβάει να το πάμε… ελαφρώς κόντρα είναι αυτό της Χάντερσφιλντ με την Γουότφορντ. Οι γηπεδούχοι είναι καταδικασμένοι, όμως και η Γουότφορντ βγάζει τελευταία κούραση και δυσκολία στο παιχνίδι της. Γιατί, λοιπόν, να μην δοκιμάσουμε το Χ; Το βρίσκουμε στο τίμιο 3.65 στο pamestoixima.gr.\nΤέλος η αναμέτρηση της Νιούκαστλ με τη Σαουθάμπτον είναι από αυτές που λέμε… ανοιχτή! Όποιο αποτέλεσμα και να έρθει δεν θα μας κάνει έκπληξη, όμως στην προκειμένη θα στηρίξουμε το μομέντουμ των «Αγίων» και το γεγονός ότι έχουν περισσότερο ανάγκη τους βαθμούς και θα πάμε με το διπλό στο 3.10 από το pamestoixima.gr.\nΓουέστ Χαμ- Λέστερ Χ 3.45\nΝιούκαστλ – Σαουθάμπτον 2 3.10\nΧάντερσφιλντ- Γουότφορντ Χ 3.65


Μπορείτε να Ελέγχετε την Ψυχική Σας Διάθεσι — ΔΙΑΔΙΚΤΥΑΚΗ ΒΙΒΛΙΟΘΗΚΗ της Σκοπιάς\nw80 15/9 σ. 3-4\nΜπορείτε να Ελέγχετε την Ψυχική Σας Διάθεσι\nΕΛΕΓΧΟΝΤΑΣ ΤΗΝ ΑΥΤΟΚΥΡΙΑΡΧΙΑ\nΓιατί Χάνω την Ψυχραιμία Μου;\nΠώς να Ελέγχω τα Νεύρα Μου;\nΠώς Μπορώ να Ελέγξω το Θυμό Μου;\nΕΝΑΣ άνθρωπος πήγαινε ήρεμος στη δουλειά του κάποια μέρα. Ξαφνικά, ο ρυθμός των παλμών του ανέβηκε απότομα. Οι κόρες των οφθαλμών του διεστάλησαν. Η πίεσις του αίματός του αυξήθηκε, η έκφρασις του προσώπου του άλλαξε και άρχισε ν’ αναπνέη γρήγορα. Χημικές μεταβολές συνέβησαν μέσα στο σώμα του. Τι συνέβη; Είχε πάθει αποπληξία; Όχι, ο άνθρωπος αυτός απλώς έχασε την αυτοκυριαρχία του.\nΌταν οι άνθρωποι χάνουν την αυτοκυριαρχία τους, μια αλλαγή συμβαίνει στην προσωπικότητά τους, και είναι σχεδόν βέβαιο ότι θα προκύψουν δυσάρεστα πράγματα. Μια νεαρή κυρία ποτέ δεν θα ξεχάση τη φορά που έχασε την αυτοκυριαρχία της. Ήταν η ημέρα του γάμου της. Καθώς έφευγε από τη δεξίωσι με το νέο σύζυγό της, λογομάχησε μαζί του. Ύστερα, τον χτύπησε με το αυτοκίνητο και τον σκότωσε—ένα τραγικό αποτέλεσμα λόγω ελλείψεως έλεγχου.\nΚαι η Αγία Γραφή επίσης, αναφέρει ότι πολλές αμαρτίες έχουν προκύψει από έλλειψι αυτοκυριαρχίας. Μην ξεχνάτε ότι ο Κάιν «ηγανάκτησεν . . . σφόδρα» και φόνευσε το μικρότερο αδελφό του, τον Άβελ. Επίσης ο κακός Βασιλιάς Ηρώδης «εθυμώθη σφόδρα» και σκότωσε τα αρσενικά βρέφη στη Βηθλεέμ και τα περίχωρα.—Γεν. 4:5-8· Ματθ. 2:16-18.\nΈτσι, οι «θυμοί» κατατάσσονται από την Αγία Γραφή στα «έργα της σαρκός,» κάτι που οι Χριστιανοί πρέπει να αγωνισθούν για να υπερνικήσουν. (Γαλ. 5:19, 20) Ο βαθμός στον οποίο μπορούμε να ελέγξωμε την αυτοκυριαρχία μας εν μέρει μετρά την πρόοδό μας ως Χριστιανών. Αυτός είναι ο λόγος που οι άνδρες οι οποίοι έχουν κάποιο σοβαρό πρόβλημα σ’ αυτό τον τομέα, δεν χρησιμοποιούνται σαν πρεσβύτεροι στη Χριστιανική εκκλησία.—Τίτον 1:7.\nΜήπως ένας Χριστιανός, λοιπόν, δεν πρέπει ποτέ να αισθάνεται θυμωμένος; Η Αγία Γραφή μάς λέει ότι και ο Ιεχωβά Θεός μερικές φορές θυμώνει. (Ψαλμ. 110:5) Ο Ιησούς θύμωσε ή αγανάκτησε με την αδιαφορία και την έλλειψι ευσπλαγχνίας που έδειχναν οι Φαρισαίοι. (Μάρκ. 3:4-6) Επομένως, ένας Χριστιανός μπορεί να καταληφθή από ένα αίσθημα θυμού αν, παραδείγματος χάρι, βλέπη να δυσφημήται το όνομα του Ιεχωβά ή να βασανίζεται κάποιος συνάνθρωπος του. Αλλά δίνεται η εξής συμβουλή: «Οργίζεσθε και μη αμαρτάνετε.» (Εφεσ. 4:26) Όταν ο θυμός ξεφύγη από τον έλεγχο, και ένα άτομο χάση την αυτοκυριαρχία του, τότε είναι πιθανόν να συμβή αμαρτία.\nΜην ξεχνάτε την περίπτωσι του Συμεών και του Λευί, γιων του πατριάρχη Ιακώβ. Ένας νεαρός άνδρας ονόματι Συχέμ από μια γειτονική πόλι, βίασε την αδελφή τους Δείνα. Δεν ήταν αυτή μια λογική αιτία για να θυμώσουν; Ασφαλώς. Αλλά η αντίδρασις των αδελφών ήταν υπερβολική. Μαζί με τον Συχέμ σκότωσαν όλους τους άνδρες της πόλεως.—Γεν. κεφ. 34.\nΑυτό μας τονίζει ένα σπουδαίο σημείο. Συχνά υπάρχει πραγματική αφορμή για θυμό. Αλλά όταν χάση κανείς τον αυτοέλεγχο μπορεί να οδηγηθή σε λόγια και πράξεις για τα οποία λυπάται αργότερα. Τότε δεν έχομε ένα αλλά δυο προβλήματα: τον αρχικό ερεθισμό και τη θυμώδη αντίδρασι. Συχνά, το ξέσπασμα του θυμού το θυμάται κανείς περισσότερο χρόνο απ’ ό,τι την αφορμή που ωδήγησε σ’ αυτό. Στην περίπτωσι του Συμεών και του Λευί, ποιο πράγμα κατά τη γνώμη σας είχε μεγαλύτερη επίδρασι στις διάνοιες των κατοίκων εκείνης της περιοχής—ο βιασμός της Δείνας, ή ο φόνος όλων των ανδρών της πόλεως;\nΑπό την άλλη πλευρά, το να ελέγχη κανείς το θυμό του, ακόμη και όταν προκαλήται, μπορεί να αποφέρη καλά αποτελέσματα. Μια Χριστιανή γυναίκα, παραδείγματος χάρι, ήταν παντρεμένη μ’ ένα άπιστο που ήταν χαρτοπαίχτης. Εξ αιτίας της χαρτοπαιξίας του, σπατάλησε πολλές από τις οικονομίες της οικογένειας. Μια μέρα είπε στη σύζυγό του ότι επρόκειτο να βγη έξω για να πουλήση ψάρια. Όταν ύστερα από αρκετή ώρα, δεν είχε επιστρέψει η γυναίκα πήγε να τον βρη, και τον βρήκε, όχι να πουλά ψάρια, αλλά στο μέσον ενός θορυβώδους παιχνιδιού, του Μαχ-Τζιόνγκ. Τι πρόκλησις! Ωστόσο, δεν τον επέπληξε μπροστά στους φίλους του. Και όταν τελικά πήγε σπίτι, εκείνη απλώς του εξήγησε ευγενικά τα προβλήματα που το πάθος του δημιουργούσε στην οικογένεια. Ο σύζυγος εντυπωσιάσθηκε απ’ αυτό το παράδειγμα του «πράου και ησυχίου πνεύματος.» Εγκατέλειψε τη συνήθεια της χαρτοπαιξίας και τελικά έγινε ένας Χριστιανός.—1 Πέτρ. 3:1-4.\nΟι Χριστιανοί λαμβάνουν την εξής συμβουλή: «Πάσα πικρία και θυμός και οργή και κραυγή και βλασφημία ας αφαιρεθή από σας μετά πάσης κακίας.» (Εφεσ. 4:31) Αλήθεια, οι άνθρωποι διαφέρουν. Μερικοί είναι πολύ πράοι, ενώ άλλοι είναι εκ φύσεως ευέξαπτοι. Παρ’ όλα αυτά, πολλοί φαινομενικά πράοι άνθρωποι, θα μπορούσαν να βεβαιώσουν ότι κάποτε και αυτοί, επίσης, αντιμετώπισαν κάποιο πρόβλημα με την αυτοκυριαρχία τους. Ωστόσο, το έλυσαν ακολουθώντας τις θαυμάσιες Γραφικές συμβουλές, όπως αυτή που βρίσκεται στον Ψαλμό 4:4· Παροιμίες 15:1 και 22:24· και Ρωμαίους 12:18.\nΣχετικά μ’ αυτό, είναι καλό να μην ξεχνούμε πώς η ιδιότητα της αγάπης μπορεί να μας βοηθήση. Κανείς μας δεν θέλει να είναι αντικείμενο ‘θυμού και οργής και κραυγής.’ (Εφεσ. 4:31) Επομένως, αν πραγματικά ‘αγαπούμε τον πλησίον μας ως τον εαυτό μας’ δεν θα θέλωμε να εκθέτωμε άλλους ανθρώπους σε τέτοιες δυσάρεστες εμπειρίες. (Ματθ. 22:39) Ένας γονέας που χάνει την αυτοκυριαρχία του μπορεί να κατατρομάξη ένα μικρό παιδί. Ένας διωρισμένος Χριστιανός πρεσβύτερος κάνοντας το ίδιο, μπορεί να καταστρέψη τα αποτελέσματα του καλού του έργου στην εκκλησία. Κάποιος ίσως πη: ‘Μα αυτός είμαι. Δεν μπορώ να βοηθήσω τον εαυτό μου.’ Αλλά η Αγία Γραφή λέει: «Η αγάπη . . . πάντα υπομένει. Η αγάπη ουδέποτε εκπίπτει.» (1 Κορ. 13:4-8) Η βαθειά αγάπη για τους συνανθρώπους μας θα μας υποκινήση να καταπολεμήσωμε κάθε τάσι να είμαστε ευερέθιστοι.\nΤελικά, και το πιο σπουδαίο, οι Χριστιανοί μπορούν να επικαλεσθούν τη βοήθεια του Θεού μέσω του αγίου του πνεύματος. Ιδιότητες όπως η αγάπη, η ειρήνη, η μακροθυμία και η πραότης—που θα μας βοηθήσουν να υπερνικήσωμε την από μέρους μας έλλειψι αυτοκυριαρχίας—είναι καρποί του πνεύματος. (Γαλ. 5:22-24) Έτσι, αν μια κακή διάθεσις δημιουργή πρόβλημα σ’ εσάς προσωπικά, γιατί να μη ζητήσετε βοήθεια από τον Ιεχωβά Θεό; Ζητήστε το πνεύμα του να σας ενισχύση για να ελέγχετε τα συναισθήματά σας. Με τη βοήθεια του Ιεχωβά, μπορείτε να επιτύχετε!\nΝαι, πρέπει να είμαστε ‘βραδείς εις οργήν,’ επειδή «η οργή του ανθρώπου δεν εργάζεται την δικαιοσύνην του Θεού.» (Ιακ. 1:19, 20) Μια κακή διάθεσις μπορεί να μας κάνη να φανούμε γελοίοι, μπορεί να καταστρέψη τις σχέσεις μας με τους άλλους και μπορεί να προδώση έλλειψι αγάπης. Ο Μωυσής, επειδή έχασε την αυτοκυριαρχία του σε μια περίπτωσι, έχασε την ευκαιρία να εισέλθη στη γη της επαγγελίας. (Αριθ. 20:9-13) Μην αφήνετε την έλλειψι αυτοκυριαρχίας να επηρεάζη τις ευλογίες σας. Αντίθετα, να θυμάσθε πάντοτε τα λόγια του Βασιλιά Δαβίδ: «Παύσον από θυμού και άφες την οργήν· μηδόλως αγανάκτει, ώστε να πράττης πονηρά. Διότι οι πονηρευόμενοι θέλουσιν εξολοθρευθή· οι δε προσμένοντες τον Κύριον, ούτοι θέλουσι κληρονομήσει την γην.»—Ψαλμ. 37:8, 9.


ΔΙΑΦΟΡΑ Τζόγος και video games: Ποια η σχέση μεταξύ τους\nΤα τελευταία χρόνια τόσο τα τυχερά παιχνίδια όσο και τα βιντεοπαιχνίδια, έχουν αποκτήσει τεράστια απήχηση στο κοινό μέσω του διαδικτύου. Εκατομμύρια άνθρωποι ασχολούνται και με τα δύο αφού τα μεν προσφέρουν κέρδη και τα δε κυρίως διασκέδαση. Κανονικά θα έπρεπε να μιλάμε για δύο ξεχωριστά πράγματα, όμως κατά πόσο πλέον τα δύο συναντιούνται, ώστε να μπορούμε να πούμε ότι υπάρχουν στοιχεία πραγματικού τζόγου σε ένα βιντεοπαιχνίδι;\nΑυτή είναι μία πολύ καλή ερώτηση που έρχεται στο προσκήνιο συχνά τον τελευταίο καιρό. Καθώς τα τυχερά παιχνίδια έγιναν δημοφιλή, κάποια από αυτά άρχισαν να ενσωματώνονται σε βιντεοπαιχνίδια. Για παράδειγμα, μπορεί σε ένα παιχνίδι action-adventure σε κάποια φάση να έχει ο παίχτης τη δυνατότητα να παίξει πόκερ. Από τη στιγμή όμως που το πόκερ δεν παίζεται με πραγματικά χρήματα, δεν μπορούμε να πούμε σε μια τέτοια περίπτωση ότι μιλάμε για τζόγο.\nΕπίσης, κάμποσα βιντεοπαιχνίδια των eSports πλέον είναι διαθέσιμα και για στοίχημα στις περισσότερες πλατφόρμες με στοιχήματα και τυχερά παιχνίδια. Εκατομμύρια άνθρωποι στοιχηματίζουν σε ομάδες και βλέπουν ζωντανά αγώνες eSports. Και πάλι εδώ όμως έχουμε να κάνουμε με ξεχωριστά πράγματα, διότι είναι ακριβώς το ίδιο με το στοίχημα στα αθλήματα. Είναι νόμιμος τζόγος που απλά σχετίζεται με ομάδες παιχτών video games.\nΤο θέμα λοιπόν είναι τι γίνεται όταν πραγματικά χρήματα μπαίνουν μέσα σε ένα βιντεοπαιχνίδι. Αυτό μπορεί αν γίνει για παράδειγμα, αν πρέπει να πληρώσω για να ξεκλειδώσω ένα χαρακτήρα ή κάποια ικανότητα ή να αγοράσω ένα όπλο(loot boxes). Αυτό συμβαίνει σε διάφορα παιχνίδια, όπως το Star wars Battlefield 2, το Counter Strike: Global Offensive και το FIFA 18.\nΠαρόλο που τα βιντεοπαιχνίδια μπορεί να είναι εθιστικά για κάποιον ώστε να μπαίνει στον πειρασμό να ξοδεύει και πραγματικά χρήματα, μόνο όταν υπάρχει μέσα το στοιχείο της τύχης σε αυτή τη συναλλαγή μπορεί να θεωρηθεί τζόγος, σύμφωνα με τις περισσότερες νομοθεσίες.\nΜε τα loot boxes που αναφέραμε προηγουμένως, όντως μπορεί να υπάρχει το στοιχείο της τύχης σε μία αγορά αντικειμένου, και να μην είναι ανάλογη με την πρόοδο που έχει γίνει μέσα στο παιχνίδι. Υπάρχουν περιπτώσεις λοιπόν όπου δεν είναι φανερό το τι ακριβώς υπάρχει μέσα σε ένα loot box, παρά μόνο όταν ολοκληρωθεί η αγορά του. Έτσι, μπορεί κάποιος να έχει μία ιδέα του τι μπορεί να είναι, αλλά να μην ξέρει σίγουρα. Είναι ξεκάθαρο λοιπόν ότι πρόκειται για μία αγορά που έχει μέσα το στοιχείο της τύχης, όπως στα διάφορα τυχερά παιχνίδια.\nΣτο Βέλγιο και στην Ολλανδία συγκεκριμένα έχουν ποινικοποιηθεί τα loot boxes σε διάφορα βιντεοπαιχνίδια, και οι ποινές σε περίπτωση παράβασης της νομοθεσίας από εταιρείες βιντεοπαιχνιδιών είναι ακριβά πρόστιμα ή ακόμα και φυλάκιση. Η Βελγική Επιτροπή Βιντεοπαιχνιδιών συγκεκριμένα εξέφρασε τις ανησυχίες τις περισσότερο για τους ανήλικους και τα παιδιά, για τα οποία τα παιχνίδια θα έπρεπε να είναι καθαρά μια μορφή διασκέδασης.\nΚάποιες εταιρείες απέσυραν, κατόπιν αυτής της εξέλιξης, τα loot boxes από τα παιχνίδια τους, ωστόσο άλλες όπως η ΕΑ, στην οποία ανήκει το FIFA 18, δε συμμορφώθηκε. Έτσι υπόκειται τώρα σε αστυνομική έρευνα από τις βελγικές αρχές και θα εξαρτηθεί από τον εισαγγελέα αν θα πάει η υπόθεση στο δικαστήριο.\nΕπίσης, παράνομα κηρύχθηκαν τα loot boxes στα παιχνίδια Overwatch και Counter Strike:GΟ. Ο Υπουργός Δικαιοσύνης του Βελγίου δήλωσε ότι οι εκδότριες εταιρείες κινδυνεύουν με πρόστιμο 800.000 ευρώ και ποινή φυλάκισης μέχρι και 5 χρόνια, ενώ θα υπάρξει πιθανός διπλασιασμός των ποινών αυτών σε περιπτώσεις ανηλίκων.\nPrevious Previous post: Video games: πώς έχει αλλάξει η τεχνολογία τους\nNext Next post: Επαγγελματίας gamer: Τα 4 βήματα προς την επιτυχία


Αγαπημένο αντηλιακό για τις διακοπές - Everywoman.gr\nΕσύ ποιο αντιηλιακό δεν αποχωρίζεσαι ποτέ; Τα κορίτσια του EveryWomanGr επιλέγουν το αγαπημένο τους και σου προτείνουν:\nΤο αγαπημένο μου αντιηλιακό, το οποίο οφείλω να ομολογήσω ότι χρησιμοποιώ ολόκληρο το χρόνο και όχι μόνο στις διακοπές, είναι το Extra Care Non-Greasy Sunscreen SPF50 της Paula’s Choice. Πρόκειται για ένα υπέροχο προϊόν, το οποίο συνιστώ ανεπιφύλακτα: πολύ ελαφρύ σε σύσταση, περιέχει αντιοξειδωτικά και ταυτόχρονα προσφέρει αποτελεσματική προστασία από τον ήλιο. Είναι κατάλληλο για το πρόσωπο αλλά και για το σώμα, αδιάβροχο, δε «βαραίνει» την επιδερμίδα και κυρίως δε γυαλίζει.\nΠαρόλο που είμαι από τους ανθρώπους που το μεγαλύτερο μέρος του καλοκαιριού το περνάνε στην πόλη, δεν παραλείπω να χρησιμοποιώ καθημερινά αντιηλιακό προσώπου με υψηλό δείκτη προστασίας. Μετά από πολλές δοκιμές, έχω καταλήξει στο Anthelios Shaka Tinted Fluid SPF50+ αντιηλιακό με χρώμα της εταιρείας La Roche – Posay. Εκτός του ότι προστατεύει αποτελεσματικά το δέρμα μου, η υγρή μορφή του μου επιτρέπει να το χρησιμοποιώ και όταν βρίσκομαι εκτός σπιτιού, χωρίς τη χρήση καθρέφτη και χωρίς να φοβάμαι ότι θα αφήσει σημάδια στο πρόσωπό μου. Επιπλέον, επιλέγοντας αντηλιακό με χρώμα, μπορώ εύκολα να το χρησιμοποιήσω και ως ένα ελαφρύ foundation κατά τις πρωινές καλοκαιρινές μου εξόδους.\nΤο αγαπημένο μου αντιηλιακό είναι το Suncare Oil Balance της Apivita. Πρώτη φορά το δοκίμασα σε δειγματάκι και λάτρεψα την υφή του και το ματ αποτέλεσμα που παρατήρησα ότι δίνει στο δέρμα μου. Κάθε μέρα, από το Μάιο ως και τα τέλη Σεπτέμβρη, όπου και αν πάω, το πρώτο πράγμα που θα βάλω μετά το πρωινό μου πλύσιμο – δοντάκια, πρόσωπο – είναι αυτή η κρέμα. Είναι η αντηλιακή κρέμα της Apivita με δείκτη προστασίας 30 για ματ αποτέλεσμα. Έχει ελαφριά υφή και ρυθμίζει τη λιπαρότητα στο δέρμα μου! Όλο το καλοκαίρι θα είναι μαζί μου!\nΤο αγαπημένο μου αντιηλιακό για τα καλοκαιρινά μπανάκια μου είναι το Family Suncare SPF30 της Carroten. Εκτός από την ασφάλεια που μου προσφέρει, είναι ευγενικό με την επιδερμίδα, δεν «κολλάει» και διατηρείται για αρκετή ώρα. Το κύριο χαρακτηριστικό του όμως που με έκανε να το αγαπήσω είναι η πρακτική συσκευασία του σε σπρέι, καθώς και το γεγονός ότι είναι κατάλληλο για όλη την οικογένεια και μπορεί να χρησιμοποιηθεί σε πρόσωπο και σώμα. Έτσι, με ένα μόνο προϊόν καλύπτω τις ανάγκες όλων μας!


Mac Studio: Ο νέος πανίσχυρος υπολογιστής-κύβος της Apple GREEK WEBSITES\nMac Studio: Ο νέος πανίσχυρος υπολογιστής-κύβος της Apple\nΜπορεί για πολλούς το highlight του ‘Peek Performance’ event της Apple να ήταν το νέο οικονομικό iPhone, ωστόσο μια ακόμη αξιοσημείωτη ανακοίνωση ήταν το ολοκαίνουργιο Mac Studio, το οποίο βρίσκεται στην αντίπερα όχθη, αφού απευθύνεται σε επαγγελματίες και όχι στο ευρύ κοινό. Ο λόγος γίνεται για το νέο πανίσχυρο υπολογιστή της εταιρίας, ο οποίος έχει σχήμα κύβου και ξεπερνά σε απόδοση μέχρι και το Mac Pro.\nΠερνώντας σε λεπτομερείς, το Mac Studio μοιάζει αρκετά εξωτερικά με το Mac Mini, ωστόσο το ύψος του αγγίζει τα 9.3 εκατοστά. Η Apple ισχυρίζεται πως ακόμα και έτσι, μπορεί να χωρέσει κάτω από τις περισσότερες σύγχρονες οθόνες, καταφέρνοντας να παραμείνει αθόρυβο ακόμα και κατά τις πιο απαιτητικές διεργασίες.\nΒέβαια, το μικρό του μέγεθος δεν πρέπει να ξεγελά όσον αφορά τις επιδόσεις. Σύμφωνα με τα λεγόμενα της εταιρίας το Mac Studio είναι ισχυρότερο ακόμα και από το μέχρι τώρα κορυφαίο μοντέλο της, το Mac Pro. Όλα αυτά τα καταφέρνει χάρει στο M1 Max chip του, ενώ θα υπάρξουν και μοντέλα με το ολοκαίνουργιο πανίσχυρο M1 Ultra chip, των 20 πυρήνων.\nΗ Apple ισχυρίζεται ότι το Mac Studio με το M1 Max chip θα προσφέρει 50% καλύτερη CPU απόδοση από ένα Mac Pro με Xeon επεξεργαστή 16 πυρήνων και 2,5 φορές καλύτερη CPU απόδοση από ένα iMac 27 ιντσών με Core i9 10 πυρήνων. Από την άλλη, τα μοντέλα με το M1 Ultra θα χαρίζουν περίπου 3,8 φορές καλύτερη CPU απόδοση από το iMac 27 ιντσών, ενώ θα είναι έως και 90% ταχύτερα από το Mac Pro των 16 πυρήνων.\nΠερισσότερα σχετικά με τον νέο M1 Ultra επεξεργαστή μπορείτε να μάθετε πατώντας εδώ.\nΌσον αφορά τη συνδεσιμότητα, στο πίσω μέρος θα υπάρχουν τέσσερις Thunderbolt 4 θύρες, καθώς και Ethernet των 10Gb, δύο USB-A θύρες, ένα HDMI και ένα audio jack. Για την ασύρματη δικτύωση θα υπάρχει Wi-Fi 6 και Bluetooth 5.0.\nΣτο μπροστά μέρος θα υπάρχουν δύο USB-C θήρες και μια υποδοχή για SD κάρτες. Σύμφωνα με την Apple, το Mac Stduio μπορεί να υποστηρίξει συγχρόνως τέσσερις Pro Display XDR οθόνες και μια 4K τηλεόραση.\nΠαράλληλα με την ανακοίνωση του Mac Studio, η Apple ανακοίνωσε και τη νέα της Studio οθόνη, η οποία το συνοδεύσει ιδανικά. Περισσότερα σχετικά με αυτή μπορείτε να μάθετε πατώντας εδώ.\nΤο Mac Studio με τον M1 Max επεξεργαστή θα ξεκινά από τα $1,999 στις Ηνωμένες Πολιτείες, ενώ τα μοντέλα με τον ισχυρότερο M1 Ultra επεξεργαστή θα βρεθούν στα ράφια των καταστημάτων με τιμή που ξεκινά από τα $3,999.\nPrevious ΗΠΑ – Πελόζι: Νομοθεσία για απαγόρευση του ρωσικού πετρελαίου\nNext Ελεύθεροι άνευ όρων οι κατηγορούμενοι για τα 100 κιλά κοκαΐνη σε εμπορευματοκιβώτιο με μπανάνες


🚙 Ενοικίαση αυτοκινήτου Κίεβο | ενοικίαση αυτοκινήτου σε Κίεβο\nΚίεβο ΟΔΗΓΟΣ ΕΝΟΙΚΙΑΣΗΣ ΑΥΤΟΚΙΝΗΤΟΥ\nΕνοικίαση αυτοκινήτων Κίεβο\nΑναζήτηση για ενοικίαση αυτοκινήτου σε Κίεβο\nΚίεβο Ενοικίαση αυτοκινήτων ΟΔΗΓΟΣ\nΚίεβο νοικιασμένο αυτοκίνητο - ταξιδιωτικές πληροφορίες\nΟ Οδηγός Ενοικίασης Αυτοκινήτου για την Κίεβο\nείναι ένας μοναδικός ειδικός στις ενοικιάσεις αυτοκινήτων στην Κίεβο.\nΠροβάλουμε τις τιμές των κορυφαίων γραφείων ενοικίασης αυτοκινήτων στην Κίεβο και σας δίνουμε τη δυνατότητα να επιλέξετε και να κάνετε κράτηση για το επιθυμητό αυτοκίνητο σε πραγματικό χρόνο. Αποφασίστε εσείς πού θα κάνετε κράτηση αφού συγκρίνετε τις τιμές και τις διαθέσιμες επιλογές των τοπικών γραφείων ενοικίασης αυτοκινήτων.\nΟ Οδηγός Ενοικίασης Αυτοκινήτου για την Κίεβο συνεργάζεται με όλες τις μεγάλες εταιρείες ενοικίασης αυτοκινήτων και διαπραγματεύεται με τα τοπικά γραφεία στην Κίεβο προκειμένου να προσφέρει τις καλύτερες τιμές ενοικίασης αυτοκινήτων και υπηρεσίες για όλες τις περιοχές στην Κίεβο.Με αυτό τον τρόπο οι πελάτες μας γνωρίζουν ότι θα λαμβάνουν πάντα την καλύτερη τιμή και εξυπηρέτηση ενοικίασης αυτοκινήτων στην Κίεβο. Σε 3 λεπτά μπορείτε να συγκρίνετε τις τιμές μας και να κάνετε κράτηση του αυτοκινήτου σας στην Κίεβο, ενώ θα διαπιστώσετε ότι είμαστε συνήθως πολύ λιγότερο ακριβοί σε σύγκριση με την απευθείας κράτηση στα γραφεία ενοικίασης αυτοκινήτων.\nΤο Κίεβο ή το Κίεβο είναι η πρωτεύουσα και η πολυπληθέστερη πόλη της Ουκρανίας. Βρίσκεται στη βόρεια-κεντρική Ουκρανία κατά μήκος του ποταμού Δνείπερου. Το Κίεβο είναι από τις φθηνότερες πόλεις της Ευρώπης και η ποιότητα που παίρνετε για τόσο λίγα χρήματα είναι εξαιρετική. Τα καταλύματα, τα τρόφιμα, οι εκδηλώσεις, οι πολιτιστικές εκδηλώσεις και οποιεσδήποτε άλλες δαπάνες δεν θα εξαντλήσουν τον προϋπολογισμό σας. Ένας άλλος λόγος για τον οποίο αξίζει να επισκεφθεί κανείς το Κίεβο είναι τώρα να βοηθήσει την οικονομία και ιδιαίτερα τους ντόπιους.\nΣήμερα η ιστορία συνεχίζει να ξεδιπλώνεται. Καθώς η επανάσταση έχει έρθει και πάει, και όπως ο πόλεμος στα ανατολικά smolders, η πρωτεύουσα της Ουκρανίας έχει επαναστατηθεί για άλλη μια φορά, μόνο αυτή τη φορά πολιτιστικά. Ένα δημιουργικό κύμα σάρωσε την πόλη, ενσωματωμένο από την αστική τέχνη, τις καφετέριες και τα 24ωρα πάρτι. Φαινομενικά μια μέρα στην άλλη, το Κίεβο έχει γίνει ισχίο. Είναι επίσης φτηνό. Μπορείτε να φάτε σε υπέροχα εστιατόρια και να πιείτε στα κρυμμένα κοκτέιλ μπαρ για ένα κλάσμα του τι θα κοστίσει στη Δύση. Ο χρόνος του Κίεβο είναι σαφώς τώρα - ή μέχρι να περάσει η επόμενη επανάσταση.\nΌταν επισκέπτεστε το Κίεβο, την Ουκρανία, δεν θέλετε να παραμελούν τα νόστιμα μενού που θα βρείτε σε πολλά από τα τοπικά εστιατόρια. Από το παραδοσιακό ουκρανικό φαγητό μέχρι τη σύγχρονη κινεζική κουζίνα, και ακόμη και η πρόσληψή τους στην αμερικανική κουζίνα- τα εστιατόρια του Κιέβου έχουν κάτι για όλους. Μπορείτε να βρείτε επιλογές δυτικού κόσμου για πρωινό με ανατροπή της Ανατολικής Ευρώπης στο Home Cafe, 15 λεπτά με τα πόδια από τους σταθμούς λεωφορείων και τρένων στο Κίεβο. Γνωστή για τις ομελέτες και τον καφέ γκουρμέ.\nΤο Κίεβο είναι επίσης ένας ιδανικός τόπος - εκτός από τη Γεωργία - να δοκιμάσετε γεωργιανή κουζίνα, και η Μαμά Μανάνα είναι χωρίς αμφιβολία μια από τις διευθύνσεις που δεν θέλετε να χάσετε στην ουκρανική πρωτεύουσα. Ουκρανικά πιάτα ως πιάτα κουζίνας Fusion. Στη συνέχεια μπορείτε να φάτε εκεί μερικά Borksch popsicles - που θα σας συμφιλιώσουν με αυτή την παραδοσιακή σούπα.\nΤο Κίεβο είναι ασυνήθιστο καθώς έχει παραλίες ακριβώς στο κέντρο της πόλης. Είναι ζωντανές και γεμάτες κατά τα καλοκαιρινά σαββατοκύριακα καθώς και τις καθημερινές. Αν θέλετε να ξεφύγετε από τα πλήθη, θα πρέπει να αποδράσετε λίγο περισσότερο από την πόλη. Οι καλύτερες και οι πιο δημοφιλείς παραλίες στο Hidropark - όπου μπορείτε όχι μόνο να κολυμπήσετε, να κάνετε χιονοδρομίες και να παίξετε βόλεϊ αλλά και να απολαύσετε το όμορφο περιβάλλον - είναι η παραλία Molodizhnyi και ο κόλπος του Βένεσι, που βρίσκεται δίπλα στο ευχάριστο σαλόνι του Sun City Slavutych. Η κεντρική παραλία στο νησί Trukhaniv είναι επίσης καλή.\nΤα νυχτερινά κέντρα στην Ουκρανία είναι ανοιχτά κυρίως δύο ημέρες την εβδομάδα, τις Παρασκευές και τα Σάββατα, αυτές οι νύχτες ονομάζονται "για ερασιτέχνες", επειδή αληθινά κουμπαράδες γνωρίζουν τη νυχτερινή ζωή του Κίεβο κάθε βράδυ. Για όσους είναι ιδιαίτερα ενθουσιώδεις, υπάρχουν λέσχες που λειτουργούν 7 ημέρες την εβδομάδα: Caribbean Club και Coyote Ugly και πολυάριθμα μπαρ, φυσικά. Εξαιρέσεις σε αυτόν τον κανόνα είναι αρκετά σπάνιες.\nτο βράδυ πριν από τις διακοπές Κίεβο νυχτερινή ζωή μπορεί να είναι πάρα πολύ συντριπτική και κλαμπ μπορεί να φράξει μέχρι και τις καθημερινές, και τις Παρασκευές ή τα Σάββατα αμέσως μετά τις εγκαταστάσεις διακοπών κόμμα είναι κενές.\nΕνοικιάστε οδηγό αυτοκινήτων και προσφέρετε πολύ οικονομικές τιμές ενοικίασης αυτοκινήτων και μεταφορικών μέσων που προσφέρει η χώρα είναι άφθονα και θα κάνετε την επιλογή σας ανάλογα με τα γούστα και τις προτιμήσεις σας. Τα ταξί, τα λεωφορεία, τα λεωφορεία του ξενοδοχείου, τα τρένα και τα αυτοκίνητα είναι διαθέσιμα σε άφθονο περιβάλλον. Εάν θέλετε να απολαύσετε μια ήσυχη περιήγηση που έχετε διοίκηση, έρθετε σε επαφή με μία από τις πολυάριθμες εταιρείες ενοικίασης αυτοκινήτων, παρέχοντας υπηρεσίες φτηνής ενοικίασης αυτοκινήτων και νοικιάζοντας αυτοκίνητο.\nΖητήστε μία προσφορά και κερδίστε έως και 50% στην ενοικίαση αυτοκινήτου στην Κίεβο\nΑπό $ 4/ημέρα\nΑπό $ 7/ημέρα\nΜερικές από τις εταιρείες ενοικίασης αυτοκινήτων που διαθέτουμε στη Κίεβο\nΠροσφέρουμε μια σύγκριση όλων των εταιρειών ενοικίασης αυτοκινήτων στη Κίεβο:\nΑπό $ 8 /ημέρα\nΑπό $ 5 /ημέρα\nΧάρτης τοποθεσιών ενοικίασης αυτοκινήτων σε Κίεβο\nΔείτε τις κύριες τοποθεσίες ενοικίασης αυτοκινήτων στη Κίεβο.\nΤοποθεσίες σε Κίεβο\nΔείτε τις κύριες τοποθεσίες ενοικίασης αυτοκινήτων στη Κίεβο:\nKiev Radisson Blu Hotel\nKiev Holiday Inn Hotel\nKiev Aloft Hotel\nKiev Hyatt Regency Kiev Hotel\nKiev InterContinental Hotel Kiev\nKiev Horizon Park\nKiev Royal Congress Hall Hotel\nKiev Premier Hotel Rus\nKiev Old Town Radisson Blu Hotel\nKiev Mykoly Bazhana\nΆλλες τοποθεσίες ενοικίασης αυτοκινήτων στο Κίεβο\nΠροσφέρουμε τις ακόλουθες τοποθεσίες ενοικίασης αυτοκινήτων σε Κίεβο\nΚίεβο Central Σιδηρόδρομος Station 32.88 EUR\nΚίεβο Hilton Hotel 32.88 EUR\nΚίεβο Horizon Park 32.88 EUR\nΚίεβο Royal Congress Hall Hotel 32.88 EUR\nΚίεβο Premier Hotel Rus 32.88 EUR\nΚίεβο Druzhby Narodiv 32.88 EUR\nΚίεβο President Hotel 32.88 EUR\nΚίεβο Radisson Blu Hotel 32.88 EUR\nΚίεβο Hyatt Regency Κίεβο Hotel 32.88 EUR\nΚίεβο Aloft Hotel 32.88 EUR\nΚίεβο Boryspil 32.88 EUR\nΚίεβο Poznyaki 32.88 EUR\nΚίεβο Fairmont Grand Hotel 32.88 EUR\nΚίεβο Πόλη Hotel 32.88 EUR\nΚίεβο Mykoly Bazhana 32.88 EUR\nΚίεβο Holiday Inn Hotel 32.88 EUR\nΚίεβο Ibis Hotel 32.88 EUR\nΚίεβο Old Town Radisson Blu Hotel 32.88 EUR\nΚίεβο Intercontinental Hotel Κίεβο 32.88 EUR\nΑεροδρόμιο του Κιέβου Boryspil 28 EUR\nΑεροδρόμιο Zhuliany Κίεβο 23 EUR\nΚίεβο Stolichnoye Shosse 34 EUR\nΚέντρο του Κιέβου 26 EUR\nΟ Οδηγός Ενοικίασης Αυτοκινήτων Ουκρανία αποτελεί μέρος του Myrentalcar.com που ανήκει στην Ecommerce Group LTD. ένας από τους μεγαλύτερους ανεξάρτητους ταξιδιωτικούς μεσίτες.\n©Copyright 2002 - Οδηγός Ενοικίασης Αυτοκινήτου 2022 Ουκρανία\nΟ ukraine-carhire.com είναι μέρος του που ανήκει στην Ecommerce Group LTD.


Υπέροχο ολοήμερο! ΓΑΛΑΞΙΔΙ & ΝΑΥΠΑΚΤΟΣ!!! 21/6 - MyRoadTrip\nΥπέροχο ολοήμερο! ΓΑΛΑΞΙΔΙ & ΝΑΥΠΑΚΤΟΣ!!! 21/6\nΓΑΛΑΞΙΔΙ & ΝΑΥΠΑΚΤΟΣ!!! 21/6\n(*Λιγες διαθέσιμες θέσεις λόγω ανώτατης επιτρεπτής πληρότητας στο 65%*)\nTην Κυριακή 21/6 στις 7:00, αναχωρούμε από το κέντρο της Αθήνας, και με ενδιάμεση στάση κατευθυνόμαστε προς το μαγικό ΓΑΛΑΞΙΔΙ!\nΤο Γαλαξίδι αποτελεί προορισμό παντός τύπου και καιρού. Είναι μία μικρή παραθαλάσσια κωμόπολη του νομού Φωκίδας , που μπορεί να την απολαύσει κανείς εξίσου το χειμώνα και το καλοκαίρι. Διαθέτει γραφικότητα νησιού και φυσική ομορφιά βουνού, συνδυασμός που συμβάλλει στο ευχάριστο και αναζωογονητικό κλίμα στην καρδιά του Κρισσαιου κόλπου! Εκεί θα έχουμε αρκετό ελεύθερο χρόνο (γύρω στις 2 ώρες!) για καφέ, βόλτα, και για να απολαύσουμε τα μαγικά αρχοντικά του, την ηρεμία και την ομορφιά που το χαρακτηρίζουν!\nΦορτωμένη με 2,5 χιλιάδες χρόνια ιστορίας, θα τη γνωρίσουμε κάτω απ' τη σκιά του επιβλητικού της ενετικού κάστρου!\nΕλεύθερος χρόνος (περίπου 3μιση ώρες!), για βόλτα, καφέ, μπανάκι στην υπέροχη παραλία, και φυσικά φαγητό!\nΑναχώρηση για Αθήνα μέσω της γέφυρας Ρίου-Αντιρρίου, και επιστροφή μέσω Αθηνών-Κορίνθου με ενδιάμεση στάση!\nΕπιστροφή το βραδάκι, μετά από ένα υπέροχο ολοήμερο με το My Road Trip!!!\n☎ΚΡΑΤΗΣΕΙΣ*: 21 1183 1184\nΑΡΙΘΜΟΣ ΚΑΤΑΘΕΣΗΣ: (έως Δευτέρα 15/6!)\n*ΣΤΗΝ ΚΑΤΑΘΕΣΗ ΑΦΗΝΕΤΕ ΕΠΩΝΥΜΟ & ΠΡΟΟΡΙΣΜΟ (π.χ. "Παπαδόπουλος Ναύπακτος"), προς αποφυγήν λάθους.\n**Δυνατότητα προκαταβολής 25€ το άτομο, και εξόφληση στο πούλμαν.\n***Επιστροφές χρημάτων για ακυρώσεις ΜΟΝΟ μέχρι Δευτέρα 15/6. Μετά τη συγκεκριμένη ημερομηνία τα χρήματα ΔΕΝ επιστρέφονται, ούτε μεταφέρονται σε άλλη εκδρομή.


Τρόμος για οδηγό ταξί στο Μενίδι: ''Καρφώθηκε'' αδέσποτη σφαίρα στη διάρκεια κούρσας.\nΓέμισε καπνό η Αττική από τη μεγάλη φωτιά στην Εύβοια - Εντονη οσμή καμένου\nΈστειλαν σφαίρα στην ΕΠΟ με παραλήπτη τον πρόεδρο της Βαγγέλη Γραμμένο.\nΤο μεσημέρι της Πέμπτης έφτασε στα γραφεία της ΕΠΟ στο Γουδί και παραλήφθηκε από την γραμματεία που υπάρχει στην Ομοσπονδία ένας επιστολικός φάκελος Α5.\nΝεκρός, με μία σφαίρα στη δεξιά πλευρά του κεφαλιού του, εντοπίστηκε στην Κηφισιά, λίγο μετά τα μεσάνυχτα της Τετάρτης, ένας οδηγός ταξί, αγνώστων μέχρι στιγμής στοιχείων\nΣτο Δημοτικό Συμβούλιο, στις 16 Νοέμβρη 2015, συζητήθηκε και εγκρίθηκε ο Προϋπολογισμός του Δήμου όπως ο Νόμος απαιτεί. Η συζήτηση και η ψήφιση του Προϋπολογισμού κάθε άλλο παρά με υπεύθυνη Δημοκρατική διαδικασία έμοιαζε, όπως απαιτούσε η σοβαρότητα αυτής της κορυφαίας λειτουργίας του Δήμου.\nΈκτακτο - Φάκελο με σφαίρα έστειλαν στην Επιτροπή των Σοφών...


Το Uki είναι μια σειρά για παιδιά από 1 έως 4 ετών, αυτό το μικρό κίτρινο πλασματάκι είναι τόσο χαριτωμένο που πάντα χαίρεται με την συντροφιά των φίλων του και ανακαλύπτουν μαζί το πως λειτουργεί ο κόσμος γύρω τους και τα διάφορα αντικείμενα, κοιμάται μέσα σε ένα ηλίανθο και παίζει στην φύση. Το ξεχωρίσαμε επειδή έχει ωραία χρώματα και γελάκια και δεν αφήνει την αίσθηση ότι το παιδί βλέποντας το θα μιμηθεί κάτι άσχημο.\nΤο In The Night Garden είναι το αγαπημένο μας παιδικό! Πρόκειται για ένα μαγικό τόπο που υπάρχει ανάμεσα στον ξύπνιο και ύπνο με τη φαντασία του παιδιού. Ένας κήπος οπού κατοικείται από διαφορετικούς χαρακτήρες όπως ο Igglepiggle, η Upsy Daisy και ο Makka Pakka που φροντίζουν ο ένας τον άλλο και διασκεδάζουν μαζί. Επίσης θα γνωρίσετε τα Tombliboos, τα Pontipines / the Wottingers, τα Haahoos, το τρενάκι το Ninky Nonk and το Pinky Ponk. Πέρα από την παιδική σειρά έχει ανέβει και μια θεατρική παράσταση στο Birmingham τον Ιούλιο του 2015 που είναι αξιοθαύμαστη. Θα ήταν υπέροχη η φυσική μας παρουσία εκεί σε αυτό το μοναδικό θέαμα αλλά να είναι καλά το διαδίκτυο που μας δίνει την ευκαιρία και το δικαίωμα να απολαμβάνουμε τέτοιες δράσεις έστω και από μακριά.\nΤο Pocoyo είναι μια Ισπανο-Βρετανική σειρά για παιδιά προσχολικής ηλικίας με ένα αξιολάτρευτο αγόρι τον Pocoyo που κάνει σκετσάκια με τους φίλους του τον Pato την πάπια, τον Elly τον ελέφαντα και τον Λούλα το σκύλο σε ένα λευκό σκηνικό και αυτό νομίζω ότι βοηθά στο να κρατηθεί το ενδιαφέρον του παιδιού για πολύ ώρα. Το ξεχωρίσαμε επειδή μας διδάσκει με ένα απλό, αθώο και διασκεδαστικό τρόπο πως πρέπει να είναι οι φίλοι. Στόχος του Pocoyo είναι να μάθει να σέβεται, να έχει υπομονή και να έχει επίγνωση των άλλων γύρω του. Τα σύντομα επεισόδια έχουν συχνά ένα ηθικό δίδαγμα που είναι εύκολο να το κατανοήσει το παιδί. Ο Pocoyo μαθαίνει πώς η συμπεριφορά του επηρεάζει τους φίλους του ο αφηγητής τον βοηθά και τον καθοδηγεί σε ότι πρέπει να κάνει.\nΕίναι μια Βρετανική σειρά που διαδραματίζεται στο νησί Σόντορ γεμάτο ποτάμια και καταπράσινα τοπία. Έχει ανεμόμυλους, ένα ορυχείο και ένα λιμάνι για να δένουν τα πλοία. Οι μετακινήσεις και οι μεταφορές γίνονται με πολύχρωμα τρένα που ενώνουν το νησί από τη μία άκρη στην άλλη. Την όλη οργάνωση έχει αναλάβει ο δήμαρχος του νησιού, ο κύριος Χοντροπατάτας. Μας άρεσε επειδή έχει τρενάκια που μιλούν μεταξύ τους με τις υπέροχες γνωστές φατσούλες που έχουν στο μπροστινό τους μέρος και έτσι βοηθούν τους μικρούς θεατές του να αγαπήσουν το μεταφορικό αυτό μέσο με τους ευφάνταστους διαλόγους και τα συναρπαστικά του επεισόδια στα οποία εκπέμπονται τα πανανθρώπινα μηνύματα της φιλίας, της ομαδικής δουλειάς, της κοινωνικότητας και της αλληλεγγύης.


AμεA - Άτομα με Αναπηρία - Δικαιώματα και Παροχές: Solo Χριστούγεννα: 5 τρόποι να περάσετε καλά\nΑπό αμνημονεύτων χρόνων, τα Χριστούγεννα ήταν η εποχή της ευθυμίας και της αγάπης.\nΩστόσο, δεν αποτελεί έκπληξη το γεγονός ότι ένας μεγάλος αριθμός ανθρώπων δεν περνούν αυτές τις μέρες με τις οικογένειες τους είτε επειδή είναι μακριά, είτε επειδή δεν έχουν οικογένεια ή και από επιλογή. Αυτό όμως δεν σημαίνει πώς πρέπει να μιζεριάζετε και να γκρινιάζετε όλη την ώρα. Μάθετε πώς μπορείτε να περάσετε και μόνοι σας καλά!\n«Αγκαλιάστε» τα Χριστούγεννα\nΤο να γυρνάτε την πλάτη σας στα Χριστούγεννα δεν βοηθάει την κατάσταση. Αντιθέτως τα κάνει χειρότερα τα πράγματα. Αγοράστε λοιπόν ένα δεντράκι, στολίστε το σπίτι σας, ψήστε στο φούρνο χριστουγεννιάτικα μπισκοτάκια και ακούστε τραγούδια εμπνευσμένα από αυτή την χαρούμενη γιορτή. Μόνο έτσι θα μπείτε σε mood χριστουγεννιάτικο!\nΑν δεν έχετε διάθεση να βγείτε έξω, ένας τρόπος να μειώσετε και τα έξοδα είναι να μαγειρέψετε εσείς …για τον εαυτό σας! Επιλέξτε μια μικρή γαλοπούλα ή κάποιο κρέας που σας αρέσει και συνοδέψτε το με σαμπάνια και όχι κρασί, για να κάνετε την ατμόσφαιρα πιο εορταστική. Άλλωστε μην νομίζετε πώς είστε οι μόνοι που …αισθάνονται μόνοι. Μιλήστε με συναδέλφους, γείτονες και φίλους και μάθετε πώς θα περάσουν φέτος στις γιορτές. Αναλάβετε πρωτοβουλία και καλέστε τους σαν καλοί οικοδεσπότες που είστε.\nΜην παραλείψετε επίσης να κακομάθετε τον εαυτό σας. Αγοράστε ένα δώρο, όχι απαραίτητα κάτι πανάκριβο. Ένα βιβλίο, ρούχα, CD, εσώρουχα, είναι αρκετά για να φτιάξουν τη διάθεση.\nΤι πιο ωραίο και απλό ταυτόχρονα, από το να κάτσεις αναπαυτικά στον καναπέ με τις πιτζάμες και να απολαύσεις μία από τις αξέχαστες χριστουγεννιάτικες ταινίες, που όλοι αγαπάμε να βλέπουμε ξανά και ξανά;\nΧριστούγεννα και δίαιτα δεν πάνε μαζί. Είναι λογικό λοιπόν να ξεφύγετε λίγο αυτές τις μέρες και να πιείτε και λίγο παραπάνω. Πιείτε λοιπόν αλκοόλ και διασκεδάστε όσο μπορείτε αλλά φροντίστε να πίνετε και μπόλικο νερό παράλληλα και φυσικά να μην οδηγείτε. Προσέξτε επίσης τη διαφορά του «πίνω για διασκεδάσω» και του «πίνω για να ξεχάσω», γιατί υπάρχουν και κάποια όρια τα οποία για το καλό το δικό σας δεν πρέπει να τα ξεπεράσετε.\nΑν η ιδέα ότι θα περάσετε τα Χριστούγεννα μόνοι εξακολουθεί να σας τρομάζει, τότε μην το κάνετε. Υπάρχουν πολλές εκδρομές τις οποίες προλαβαίνετε να διοργανώσετε ακόμα και τελευταία στιγμή όπως να πάτε για σκι ή να υποδεχτείτε το 2015 σε κάποια παραλία, αν προτιμάτε κάτι πιο εξωτικό. Ρίξτε μια ματιά στις προσφορές που ξετρύπωσε η Αλεπουδίτσα για εσάς με τιμές πολύ προσιτές και χαρίστε στον εαυτό σας τα πιο αξέχαστα Χριστούγεννα. Μοναδικές προσφορές για ξενοδοχεία της Ελλάδας και του εξωτερικού, στη διάθεση σας για μια αξέχαστη εορταστική εμπειρία.\nΑπό την Πόλη του φωτός μέχρι το παραδοσιακό Καρπενήσι, δεκάδες οικονομικές επιλογές για να επιλέξετε αυτή που σας ταιριάζει περισσότερο!


9+1 τροφές που πρέπει να κόψεις αν θέλεις επίπεδη κοιλιά ~ metafysika\nHome » Υγεια » 9+1 τροφές που πρέπει να κόψεις αν θέλεις επίπεδη κοιλιά\n9+1 τροφές που πρέπει να κόψεις αν θέλεις επίπεδη κοιλιά\nΠρησμένη κοιλιά, το αιώνιο πρόβλημα. Το αντιμετωπίζουν ακόμη και όσοι τρέφονται άκρως υγιεινά. Τι φταίει τελικά;Πέρα από τα λίπη και\nτη ζάχαρη, υπάρχουν και συγκεκριμένα τρόφιμα τα οποία μπορούν να πρήξουν την κοιλιά και μάλιστα σε ενοχλητικό σημείο. Πρόκειται κυρίως για λαχανικά και για όσπρια τα οποία φουσκώνουν τα στομάχια. Oι τσίχλες αλλά και τα αναψυκτικά βρίσκονται στην ίδια κατηγορία.\n0 Response to " 9+1 τροφές που πρέπει να κόψεις αν θέλεις επίπεδη κοιλιά "


Του κανενός το ρόδο: τον έφαγαν τα χρέη\nτον έφαγαν τα χρέη\nΟ Οφειλέτης ήταν κύριος. Κυρίευε το Λαβείν. Εξαγωγαί φθηνών μεταφορών. Θα διεκδικούσε δηλαδή την πατρότητα αυτού του κειμένου. Αλλά...\nΟ Οφειλέτης ήταν άρχοντας. Των διαπροσωπικών σχέσεων. Τα δίποδα εύκολα τα αρχειοθέτησε, τα άρχισε, τα έγραψε στ' αρχίδια του, τους ευχήθηκε αρχιμηνιά και αρχιχρονιά. Των σχέσεων αιτίου-αιτιατού όμως...\nΟ Οφειλέτης ήταν πολίτης. Αν και πια την Πόλη του την έλεγαν και Ισταμπούλ.Το πάπλωμα Κινέζικο. Παρείχε την υπηρεσία του αγόγγυστα.Το κρεβάτι Ινδικό. Έκανε παθητική αντίσταση. Ο ύπνος άπατρις και άναρχος. Γι' αυτό...\nΈνα βράδυ που ο Οφειλέτης παραδόθηκε στον ύπνο, δεκάδες, μετά εκατοντάδες και, όπως πάει, χιλιάδες χρέη, μικροσκοπικά πολύποδα,αρθρόποδα, με τρίχες στα δόντια, κεντριά στα φτερά και στη νιοστή μάτια κόκκινα, ξεμύτισαν από το κομπόδεμα που είχε σαπίσει στο σομιέ του κρεβατιού. Και κράτς-κρουτς, τον έφαγαν τα χρέη.\nPosted by NIEMANDSROSE at 3:55 μ.μ.\n8 Ιανουαρίου 2008 - 5:31 μ.μ.\nδηλαδη απο οπου και να το δεις απο τα χρεη δεν γλιτωνουμε ε;\n8 Ιανουαρίου 2008 - 6:26 μ.μ.\nΜπα... το ανάποδο συμβαίνει στις μέρες μας παιδιά!!\nΤα χρέη δεν γλιτώνουν από μας! Υπάρχει άνθρωπος στην Ελλάδα που να μη χρωστάει έστω 20 ευρώ κάπου??\n8 Ιανουαρίου 2008 - 7:35 μ.μ.\nΤα ηθικά χρέη είναι το ίδιο επικίνδυνα; Μήπως περισσότερο;;;\n8 Ιανουαρίου 2008 - 10:33 μ.μ.\nΘα φάνε κι άλλους πολλούς!!!\n8 Ιανουαρίου 2008 - 11:07 μ.μ.\nΕμένα πάλι που μου χρωστάνε από τη δουλειά μου??? που μου χρωστάει το δημόσιο 2.5 χρόνια μετά αφού ολοκλήρωσα την εργασία μου από το νοσοκομείο? Δε φτάνει που μας τάζουν ψίχουλα... δε μας τα δίνουν κιόλας!\n9 Ιανουαρίου 2008 - 8:33 π.μ.\nστην κηδεία πάντως πήγε και η Μιχαλού που της χρώσταγε ο μακαρίτης..\n9 Ιανουαρίου 2008 - 10:33 π.μ.\n@subir, το είδα αλλά δε κατάλαβα ως λειτουργεί; Ως ένα ομαδικό θεματικό blog ή ως ένας συναθροιστής επιλεγμένων κειμένων;\n@nag, γλιτώνεις. Αλλά αυτό είναι μυστικό και πρέπει να πληρώσεις ακριβά για να σου αποκαλυφθεί. Αν δε πληρώσεις δε, είσαι μεγάλος Οφειλέτης. χα!\n@rizobreaker, δεν υπάρχει μόνο το οικονομικό κεφάλαιο. Υπάρχει κανείς που να μη χρωστάει κάπου ένα ευχαριστώ ή ένα σ'αγαπώ;\n@μαύρε γάτε, είναι πιο επικίνδυνα γιατί σε πιάνουν στον ύπνο. Το νου σου, ε; :)\n@n.ago, θα φάνε όμως κι εμάς. ;)\n@θυμήσου πώς με λένε, θα τους φάνε κι αυτούς τα χρέη. Χραααατς! Και πάει ο Οφειλέτης. Μόνο μη τα ψεκάσουν με χρεοκτόνο.\n@_st_, δεν έχεις και άδικο... Ο Οφειλέτης θα μπορούσε μάλιστα να λεγόταν και Λαυρέντης, κατά το γνωστό ποίημα του Αναγνωστάκη.\n9 Ιανουαρίου 2008 - 2:44 μ.μ.\n9 Ιανουαρίου 2008 - 3:52 μ.μ.\n@N.Ago, άσε τα μπρρρρ γιατί ακόμα μου χρωστάς να μου πεις αν το επιφώνημα στο τραγούδι συνηθίζεται ή έτυχε. Θυμάσαι ποιο λέω. Κάτσε να σου στείλω το τραγούδι με τα ελληνικά λόγια να δεις ομοιότητα. Οφειλέτη! :)\n9 Ιανουαρίου 2008 - 3:56 μ.μ.\nΚαλή μου niemandsrose καταρχήν με ειλικρίνεια σε ευχαριστώ που ενδιαφέρθηκες για αυτήν την "ιδέα".Ήδη απάντησα σχετικά, στα σχόλια του ίδιου topic.Πρακτικά αυτό που έκανα, ήταν να κάνω link (ως νεα ανάρτηση)του νέου μου post,και να βάλω τον ακριβή τίτλο αυτού.Για το reader έχω γράψει κάτι , και πραγματικά αν το δεις- και υπάρχει περαιτέρω διευρύνση των δυνατοτήτων του-θα σου ήμουν ευγνώμων αν μου έδινες κάποιο στοιχείο.\nGoogle reader, για τους πολύ αγαπημένους συνδέσμους.\nhttp://www.greekbloggers.com/feed/, για updates σε όλη την ελληνόφωνη μπλογκόσφαιρα\nκαι http://buzz.reality-tape.com/, για συλλογή του μελιού της μπλογκόσφαιρας και όχι μόνο. Προσοχή μονάχα γιατί έχει και κεντριά η όλη διαδικασία της μελισσοκομίας.